Пахта 2011 қурбони Баҳодир ҳануз тилга кирмади\nБаҳодир 48 кундан буён гапирмаяпти.\nПахтадан қайтаётганда автоҳалокатга учраб комага тушган чироқчилик Баҳодир Пардаев ҳали ҳам тилга кирмаган.\nҚашқадарё вилояти Чироқчи туманидаги 24-мактабнинг 7-синф ўқувчиси, 13 ёшли Баҳодир Пардаевнинг соғлиги ўнгланмаганига қарамай, шифокорлар уни уйига жўнатди.\nАйни пайтда Баҳодир уйида ётибди. Бола на гапиради, на юради, дейди Озодликка унинг отаси Адҳам Пардаев.\n- Баҳодир ҳозирча гапиргани йўқ. Касалхонадан олиб келдик. Докторлар “Уйига бориб дам олсин. Ака-укаларини кўрса, гапириб кетади” деб жавоб берди. Энди мен комасини тушунмасам. Бола оëғини боса олгани йўқ. Бир оëқ, бир қўли ишламайди. Қошиқлаб едираяпмиз овқатини. Фақат имлайди,- деди Атҳам Пардаев.\n24 мактаб директори Гўзал Мустафоева Озодлик билан суҳбатда Баҳодирнинг айнан пахта даласидан қайтаётган пайти автоҳалокатга учраганини тасдиқлаган эди.\nЎзбекистон Инсон Хуқуқлари Жамияти Баҳодир Пардаев билан боғлиқ вазият бўйича тарқатган баёнотида айтилишича, “Чироқчи\n- Қарши йўлининг 12 километрида Қарши томонидан келаётган МАТИЗ русумли 18 Р4564 давлат рақамли машина Баҳодир Пардаевни уриб юборади. Машина ҳайдовчиси 1966 йилда туғилган Нишон тумани Дўстлик қишлоғи 4 совхозда яшовчи Бахтиёр Яхшибоев эканлиги, ҳайдовчининг ёнидаги одам унинг акаси Қашқадарё вилоят телевидениясининг журналисти Жалол Яхшибоев эканлиги аниқланган”\nАтҳам Пардаев ҳайдовчи Бахтиёр Яхшибоевнинг журналист акаси Жалол Яхшибоев кўмагида ишни бости-бости қилиш ҳаракатида эканини иддао қилади.\n- Вилоят телерадиокомпаниясида ишловчи Яхшибоев ишни ёпиш учун ур-бу ерга пул қистириб юрибди деб эшитаяпман,- дейди Атҳам Пардаев.\nҚашқадарё вилояти Чироқчи туман Ички ишлар бўлимидан олинган маълумотга кўра, Баҳодир Пардаевнинг автоҳалокатга учрагани юзасидан жиноий иш қўзғатилган.\nОзодлик билан суҳбатда милициянинг навбатчи ходими ҳозирда тергов-суруштирув ишлари кетаётгани боис жиноий иш тафсилотларига тўхтала олмаслигини айтди.\nА. Пардаевга кўра, ўғли авоҳалокатга учраганидан буён милиция ходимлари атиги бир марта улар билан учрашган.\n- Тунов куни терговчи келган эди. Келиб “Сизлар нима дейсизлар? Фалон” деган гапларни қилди. Мен “Шундай хабарлашгани йўқ. Унинг бир чорасини кўрмайсизларми?” десам, терговчи “Шофëр мен айбдор эмасман деяпти. Ўзи келиб уриб олди деган гапни қилаяпти” деди. Терговчи “Энди биз терговга ўтказамиз. Ярашасизларми, ярашмайсизларми?” деди. Мен “Шу Баҳодирни уриб кетган шофëрни мен ҳали бирор марта кўрганим йўқ. Қандай қилиб мен кўрмаган одамим билан ярашаман? Инсон бўлса, олдимга келсин. Унинг ҳам бола-чақаси бор. Уриб кетган киши бирор марта дори-дармонга хабарлашгани йўқ” дедим,- дейди А. Пардаев.\nБаҳодир билан боғлиқ вазиятни кузатаётган қаршилик ҳуқуқ фаоли Гулшан Қораева маҳаллий ҳокимлик бу иш юзасидан очилган жиноий ишни бости-бости қилиши мумкинлигидан ташвиш билдирди.\nАйни пайтда “Эзгулик” жамияти ўтган йилги пахта мавсуми қурбони наманганлик 10 ёшли Аҳроржон Абдуманноннов ишини ўрганмоқда.\nНаманган вилояти Поп туманидаги 25-мактабнинг 5-синфида ўқувчиси Аҳроржон Абдумманнов ўтган йилнинг 12 октябр куни пахтадан қайтаётиб, автоҳалокатга учраб ҳалок бўлган эди.\nАҳроржон Абдуманнонов ишини ўрганган “Эзгулик” жамияти Попдаги 25-мактаб маъмуриятини судга берган.


Судда бўёқ можароси кўрилмоқда\n24 феврал 2021, Тошкент вақти: 23:09\nШайбон Ўтган йилнинг май ойида “Моҳият” мустақил газетасида журналист Мўмин Қаюмовнинг “Икки банка бўёқ ёки Ангрен шаҳар болалар шифохонаси бош шифокори ҳақида бир шингил қисса” сарлавҳали танқидий мақоласи эълон қилинганди.\nМақола муаллифи бош шифокор Гулсара Эрбўтаевани беморлардан пора олишда айблаганди. Мазкур мақолада ўзига туҳмат қилинган санаб Г.Эшбўтаева журналистни ва “Моҳият” газетасини судга берганди. Миробод тумани фуқаролик суди даъвогарнинг даъвосини қаноатлантириб, жавобгарларга 500 минг сўм жарима белгилаганди.\n10 февраль куни Тошкент шаҳар фуқаролик судида мазкур ишни аппеляция тартибида кўриб чиқиш бошланди.\nЖурналист М.Қаюмов Миробод туман фуқаролик суди ҳукми ўз иштирокисиз ўқиб эшиттирилгани учун ишни аппеляция тартибида кўришни сўраб ариза ёзишга жазм қилганини билдирди. У биринчи судда мақолада номи тилга олинган гувоҳлар иштирок этмагани, ҳатто чақирилмаганини таъкидлади.\nГувоҳ аёлнинг айтишича, у ўз фарзанди учун шифо сўраб, Ангрен шаҳар болалар шифохонасига мурожаат қилган. Лекин болани операция қилиш учун бош шифокорнинг рухсати зарур бўлган. Бош шифокор эса аёлдан икки банка бўёқ олиб келишни, шундан сўнг операцияга рухсат беришини айтган. Бўёқ олиб келингандан сўнггина операцияга рухсат берган.\nЯна бир онахон ҳам шифохонага олиб келинган невараси зудликда операция қилиниши зарурлиги, лекин бош шифокор бунга қаршилик қилганини билдирди.\nБу аёлларнинг айтганлари журналист М.Қаюмовнинг мақоласида ҳам келтириб ўтилган. Аммо шифохона раҳбари Г.Эрбўтаева бу далилларнинг туҳмат эканини таъкидламоқда.\nАппеляция судида гувоҳ сифатида қатнашаётган фуқаролар эса “Озодлик” мухбири билан суҳбатда бош шифокорнинг “бўёққа ўчлиги” мақолада тўғри келтирилганини яна бир бор тасдиқлади.\nСуд якунига етай деб қолганида кутилмаганда Г.Эрбўтаева гапириш истаги борлигини билдирди. У шифохона давлат таъминотидан бебаҳра қолаётгани боис таъмирлаш ишлари фуқаролар томонидан берилаётган хайрия эвазига амалга оширилаётганини таъкидлади. Бош шифокор мақолада тилга олинган бўёқларни фуқаролар ўз ихтиёри билан берганлигини айтиб ўтди.\nСуддаги бу гапларни ёзишга рухсат йўқлиги сабабли “Озодлик” мухбири суддан сўнг ундан айтганларини такрорлашни илтимос қилди. Аммо у мақолада қайд этилган ҳолатларга изоҳ билдиришни лозим топди. Бош шифокорнинг айтишича, шифохонада 44 тиббий ходим хизмат қилади. Улар орасида шахсий манфаати йўлида ишлайдиганлари ҳам бор ва улар ота-оналарга (бўёқ масаласида) нотўғри ахборот берган бўлиши мумкин.\nСуд ҳайъати тарафлар келтирган далилларни ўрганиб, 17 февраль куни мазкур иш юзасидан якуний хулосага келишини маълум қилди.


Дилда қолмаган гап - Darakchi\nМУТОЛАА 21.12.2015, 10:41\nНорхолни бундай дейишимизга сабаб қишин-ёзин қошидан ўсма аримайди. “Сатанг” деб ўзига ҳам айтамиз.\n“Бўлар иш бўлди, уйга киритиб бўлдим, энди дадил бўлишим керак!” ичимда шундай деб келиннинг кўзларига тикилдим.\nНегадир келин ҳам сукутда. Бошқа одам бўлса ховлиқиб “Қанақа гап?”, “Нима гап?” демасмиди? Қандай гап бошлай? Балки, биз нотўғри хаёлга бориб юргандирмиз?!\n— Балки, биз нотўғри хаёлга бориб юргандирмиз?! У йигит укангиздир, жиянингиздир? Агар шундай бўлса, уни уйингизга олиб бориб, қайнона-қайнотангизнинг ёнида гаплашинг. Шунда ўзингиз ҳақингизда ёмон гаплар “туғилиши”га сабабчи бўлмайсиз.\n— Раҳмат сизга. У ҳамкасбим. Мендан бир ёш катта. Йигирма еттига кираётган бўлса-да, уйланмаган. Аввалига sms ёзди. Кейин телефон қиладиган бўлди. Бир-икки марта “йўлимиз бир экан, ташлаб қўяй”, деди. Шуни кўрган бўлсангиз керак. Эримга хиёнат қилганим йўқ. Чин сўзим. Фақат у йигитга қаттиқ гапиролмадим. Аслида бунга кўнгилчанлигим сабаб. Энди нима бўлади? Оилам бузилиб кетадими? Буни истамайман!\n— Нега кўнгилчанлик қилдингиз? У сиз учун бегона! Эрингиз эшитса, “хиёнат қилмадим” деган гапингизга қулоқ ҳам солиб ўтирмайди. Шартта ажрашади-ю, бошқага уйланади. Эрингиз ҳали ўттизга кирмади. Йигирма ёш қизлар тегади. Сиз-чи? Икки болангиз билан қаерга сиғасиз? Хўп, ота-онангизникига сиғдингиз ҳам дейлик, лекин сизнинг бунақа ном билан ажрашганингизни эшитган эркаклар тинч қўядими? Номингиз бир зумда ёмонга чиқади. Кейин нима бўлади? Ўғлингизнинг боши эгилади, қизингизни сўраб келгувчилар бўлмайди!\n— Гап бундай. Сиз йигитга бор гапни айтинг. Сени деб оилам бузилиши, фарзандларим етим бўлиши мумкин денг. Номимни ёмонга чиқардинг, энди оқлаб бериш ҳам сендан, денг. Сўнг эртага сиз ишдан келар вақтга мен қўшни аёллар билан кўча четидаги ўриндиқда ўтираман. Сиз йигитнинг машинасидан тушмай, бизнинг ёнимизгача келасиз. Кейин машинадан тушиб, менга “Мана, хола, ҳар куни ялина-ялина бугун зўрға кўндирдим. Сўраган йигитингиз шу!” денг-у, йигитни менга топшириб, уйингизга кетинг. Гўёки, у йигит менинг бўлажак куёвим. Яъни, синглимдан қолган яккаю-ягона жиянимга уйланмоқчи. Мен эса у билан гаплашиб олмоқчиман. Тушундингизми? Буни учаламиздан бошқа ҳеч ким билмайди.


Обама масжид қуриш лойиҳасини қўллаб-қувватлади\nАҚШ президенти Барак Обама Ню Йорк шаҳрида 11 сентябр қўпорувчилик амалиёти содир этилган ҳудудга яқин жойда масжид ҳамда ислом маданият маркази қуриш лойиҳасини қўллаб қувватлади.\nКўпгина америкаликлар ва Ню Йорк шаҳри аҳолиси ушбу лойиҳага мутлоқ қарши чиқиб келмоқдалар. Улар фикрича, 2001 йилги қўпорувчилк амалиёти содир этилган жойга яқин ҳудудда масжид қуриш ушбу фожиада нобуд бўлган 2700дан ортиқ шахсга нисбатан хурматсизлик бўлади.\nЖума куни Оқ уйда мусулмон давлатлари дипломатлари ҳамда АҚШ мусулмон жамоаси вакиллари билан учрашган президент Барак Обама Америка тупроғида яшаётган мусулмонлар барча АҚШ фуқаролари каби ўз динига эътиқод қилиш ҳуқуқига эга эканликларини алоҳида таъкидлади. Обама: "Ушбу ҳақ - ҳуқуқларга АҚШ қонунларига риоя қилган ҳолда ибодатхоналар ва маданият марказлари қуриш ҳуқуқи ҳам киради", дея маълум қилди.\nОқ уй раҳбари, шунингдек, дин эркинликлари борасида АҚШ ҳукумати ўз зиммасига олган барча мажбуриятлар ҳар бир дин учун бирдай бажарилиши лозимлигини таъкидлади.\n- Фуқаро ва президент сифатида шуни таъкидламоқчиманки, бу давлатда мусулмонлар бошқалар каби ўз динларига эътиқод қилиш ҳаққига эгалар. Ушбу ҳақ - ҳуқуқларга, албатта маҳаллий қонунларга риоя қилган ҳолда Манхеттэндаги ҳусусий ер участкасида масжид ва маданий марказ қура олиш ҳуқуқи ҳам киради. Бу Америкадир ва дин эркинликлари борасида ўз зиммамизга олган мажбуриятларимиз бирдай бажарилиши шарт,-деди Барак Обама.


Ҳаво ҳужумидан мудофаа қўшинлари ва Ҳарбий ҳаво кучлари қўмондонлигига қарашли Чирчиқ шаҳридаги ҳарбий аэродромнинг кузатув нуқтасида самолётлар ва вертолётларнинг самога кўтарилиши, айниқса, уларнинг аэродромга қайтишлари, қўнишларини кузатиб, завқларга тўлиб турибмиз. Бу шунчаки томоша эмас. Бу ҳақиқат. Бу мўъжиза. Юрагинг шундай ёруғ ҳисларга тўладики, таърифлашга сўз ожиз. Мана, Ўзбекистон само лочинлари, пўлат қалқонларимиз, кумуш қанотларимиз. Бизнинг ғурурларимиз, бизнинг ифтихорларимиз. Бизнинг ишончларимиз. Ҳарбий аэродром – муқаддас майдон. Бу ерда юрагинг мана шу майдон қадар кенгайиб кетади ва ҳарбий учувчиларимизга қўшилиб, самога кўтариласан. Юрагингга осмон жойлашади. Бошинг булутларга тегади. Бу ҳолатни кузатиш, ғурурланиш, ифтихорга тўлиш керак. Ҳа, мен ҳаяжон кишисиман. Ҳа, мен шоирман. Юртимни нақадар қудратли кучлар қўриқлаб турганини ҳис этар эканман, кўзимдан севинч ёшлари оқаверади. Ана осмонни ларзага солиб самолётлар учиб келаяпти, улар қўниш майдончасида ҳарбий тартиб-қоидалар билан кутиб олинади. Ҳарбий кийими ўзига ярашган ўғлонларнинг ҳарбийча билдирги беришлари, ҳисобот топширишлари, дадилликлари кишига айрича завқ бағишлайди. Мен оламдаги энг тинч, энг бахтиёр юртнинг фароғатини кимлар қўриқлаётганини кўриб турибман. Улардан Ватанга муҳаббат, жасорат, ҳарорат уфуриб турибди. Бирдан таскин топасан. Ишонч ва хотиржамлик вужудингни қамраб олади. Фавқулодда рўй берадиган ҳар қандай мураккаб об-ҳаво шароитларида ҳам ҳарбий самолёт ва ҳарбий вертолётларни моҳирона бошқараётган Ўзбекистон фарзандлари: учувчилар, борт механиклари билан суҳбатлашиш учун келган ёзувчи эканимни ҳисобга олиб, мени Испания давлатидан келтирилган, қора марвариддек ялтираб турган ҳарбий транспорт самолёти бортига таклиф этишди. Биринчи суҳбатдошим ҳарбий учувчи, самолёт командири майор Жавлон Муҳиддинов бўлди. Жиззах олий ҳарбий авиация билим юрти (ҳозирги Ўзбекистон олий ҳарбий авиация билим юрти)ҳамда Россия Ҳарбий ҳаво кучлари Краснодар филиалини тугатган, она тилимиздан ташқари рус ва инглиз тилларида бемалол сўзлаша оладиган бу йигитнинг сиймосида мен миллий армиямиз сафларида пўлат қалқондек турган минг-минглаб Ҳарбий қасамёдига, Президентига, халқига содиқ, мард ўғлонларимизнинг қиёфасини кўрдим. Ниҳоятда оғир-босиқ бу йигит болалигидан учувчи бўлишни орзу қилганлиги, ҳатто тушларига самолётлар кирганини гапириб берди. Вояга етиб, «Темур тузуклари» асарини ўқигач, ҳарбий бўлишни, ҳарбий бўлганда ҳам ҳарбий учувчи бўлишни аҳд қилиб қўйган экан. Фарзандининг орзу-ниятларидан хабар топган отаси Валишер ака, онаси Лола опа унга оқ йўл тилашди. Ота ва онанинг розилиги Жавлонга қанот бағишлади. У танлаган йўл масъулиятли ва шарафли йўл бўлди. Катта лейтенант Аброржон Хусинов ҳам Жиззах олий ҳарбий авиация билим юртини тугатган. У 2016 йилдан буён самолётни бошқариб келади. Аброржон болалигидан ҳарбий мавзудаги, учувчиларга бағишланган, донгдор лашкарбошилар ҳақидаги кинофильмларни кўришга, шу ҳақдаги китобларни ўқишга қизиққанлигини эслади. Отаси Музаффар ака, онаси Муҳаббат опанинг авиацияга бўлган меҳри ва интилишини қўллаб-қувватладилар. Кучли жисмоний тайёргарлик, илмга чанқоқлик, бардош, ҳарбий учувчилик касбига иштиёқ уни камолот сари етаклади. Замонавий ҳарбий учувчи учун зарур билим ва кўникмаларга эга Аброржондек ўғлонлар Ҳарбий ҳаво кучларимизнинг порлоқ келажаги. Лейтенант Алберт Турдиев ва борт механиги катта сержант Баҳромжон Бозоров билан ҳам дилдан суҳбатлашдик. Албертнинг отаси полковник Алишер Турдиев ва онаси Ирина опа бошдан унинг тарбиясида қаттиққўл бўлганини эслайди. Илм олишга қизиқиш бора-бора Албертнинг ўзида ҳам бесамар вақт ўтказишга имкон қолдирмади. У эрталаб ўқишга, сўнгра спорт залига ва кутубхонага чопар эди. У Жиззах олий ҳарбий авиация билим юртига кирганида ўртоқлари ўзидан ҳам кучли тайёргарликка эга эканлигини кўрди. У аълочилар сафида бўлганида ота-онасидан ғоят миннатдор бўлди. Ҳарбий учувчиликнинг ҳамма талабларига жавоб берадиган бу шунқор йигитнинг фикр доираси кенглиги, сиёсий етуклиги кўзларидан кўриниб турибди. Борт механиги Баҳромжон Бозоров ниҳоятда очиқкўнгил экан. Унинг экипажда обрўси баландлиги кўзга ташланиб турарди. Тартиб-интизомли, ўз касбининг устаси. Тинмай изланадиган Баҳромжон ҳам ҳарбий хизмат учун туғилган лочинлардан. Ўшанда февраль ойи эди. Ёғаётган ёмғир аста-секин қорга айлана бошлади. Ҳарбий аэродромда эса ҳаёт қайнайди. Учувчиларнинг мардонавор қиёфаларини кўриб, қиш эканлиги, совуқ эканлиги хаёлингдан чиқади. Уларнинг ҳар бири бир олам. Суҳбатлари ҳам бир-бирига ўхшамайди. Аммо уларнинг ҳаммаси мендан бир нарсани илтимос қилишди. У ҳам бўлса албатта устозларининг исм-фамилияларини қайд этиб, уларга шогирдлари эҳтиромини етказишни. Албатта шундай йигитларнинг илтимосини ерда қолдириб бўлармиди?! Мана уларнинг устозлари: Рустам Насриддинов, Бахтиёр Аҳмедов, Арслонбек Султонов, Азиз Ҳамроев, Азиз Шожалилов, Фазлиддин Аҳмадиллаев, Марлен Абибуллаев. Раҳмат сизларга, азиз устозлар! Ёвқур, ўткир фаросатли, бир сўзли мардлар учун раҳмат! Ватан осмонининг пўлат қалқонлари қалбидаги ватанпарварлик деб аталган муқаддас туйғу учун раҳмат!\nОсмон фариштаси билан суҳбат\nАэродромдаман. Ёмғир ёғиб турибди. Аммо бу майдонда учиш бир лаҳза тинган эмас. Қўниш йўлаклари бўйлаб оҳиста тўхтаган вертолётдан тушиб келаётган йигитларни кўриб, дилинг яйрайди. Ҳарбий либослари ўзларига ярашган, чаққон, хатти-ҳаракатларидан ўт чақнаб турган ҳарбий вертолётчиларимиз қиёфасидан бутун оламга иссиқ ҳарорат тарқалиб турибди. Экипаж аъзолари ва вертолётга қараб маҳлиё бўлиб турганимда ёнимга ҳозиргина тўхтаган вертолёт командири офицер Фарҳод Шариповни бошлаб келишди. Фарҳод ҳеч шошилмасдан гап бошлади:\n– Биз энг замонавий ҳарбий вертолётларда учамиз. Мен бошқараётган вертолёт Франциядан келтирилган. «АIRBUS HELICOPTERS» компанияси техника мутахассиси, инструктор Солиньяк Терри бизни бу мўъжизавий «қуш»нинг сир-асрорлари билан таништирди. Экипажимиз аъзолари икки ой мобайнида вертолётни пухта ўрганиб олди. Энг замонавий бу ҳарбий вертолёт иқлим шароитимизга мос. Ёзнинг жазирамаси-ю қишнинг аёзлари бунга писанд эмас.\nОфицер Фарҳод Шарипов ҳам Жиззах олий ҳарбий авиация билим юртини тугатган. У подполковник Михаил Сон ва подполковник Абдусаттор Мавлонбековнинг шогирди эканини ғурурланиб сўзлади. Унинг учун устоз енгилмас қоя. «Устозим подполковник Михаил Соннинг ҳар қандай мураккаб ҳолатларда тўғри хулоса чиқара олиши, бизга ҳам аниқ кўрсатмалар беришини ҳурмат қиламан. Ҳа, ердаги гап осмонга тўғри келмайди. Шундай кунлар, шундай учишлар бўладики, бир-бирига ҳеч ҳам ўхшамайди. Гоҳо мураккаб шароитлардан билим, маҳорат, фаросат, тажриба ва Оллоҳнинг карами билан чиқиб кетилади. Бизда ҳар бир лаҳза ғанимат. Вертолётларимиз давлатимизнинг, авиациямизнинг бебаҳо мулки ҳисобланади. Бундай замонавий транспортга эга бўлиш фақат қудратли давлатларга насиб этади», дея таъкидлайди офицер Фарҳод Шарипов.\nҲарбий аэродромдан қайтишим олдидан ҳавога кўтарилаётган ҳарбий самолёт ва вертолётларимиз – нажот қушларимизнинг ортидан мамнун кузатиб қолдим ва ўғлонлари ҳарбий учувчи бўлган оналар каби дуолар қилдим: Ўғлим! Сен самодасан, аммо оёғинг ерда, мен эса ердаман, юрагим эса доимо сен билан бирга. Ер билан осмонни оналарнинг илтижолари, дуолари боғлаб туради. Ўғлим! Менинг ёшим ўтиб қолган, аммо бил, мен доимо сен билан фахрланаман! Сен ҳарбий учувчи бўлиб «нажот қуши»ни бошқараётган кунингдан кўксимда тоғ ўсиб чиқди. Сен Ватан посбонисан. Менинг кексалик фароғатим, оиланг, фарзандларингнинг тинч яшаши учун сув ва ҳаводек зарурсан. Ҳаётинг миллионлар ҳаёти учун масъулдир. Доимо ҳушёр бўл! Оллоҳнинг паноҳида бўл!\nЕри йўқнинг осмони ҳам бўлмагай,\nЭли йўқнинг Эломони бўлмагай,\nОсмон узра учар нажот қушлари,\nУ қушларсиз юртнинг шони бўлмагай.\nҲарбий учувчилар, жасур йигитлар,\nЮлдузлар ёнида мағрур йигитлар.\nЕри борни еру осмон асрагай,\nМинг балодан, минг бир имкон асрагай.\nЭл дуоси, шарафи шон асрагай,\nЗуҳро юлдуз ҳамда Чўлпон асрагай.\nҚаноти йўқ, қалқони ҳам бўлмагай.\nЕри йўқнинг буғдой нони бўлмагай,\nВатансизнинг шараф шони бўлмагай.\nУчувчилар – юртнинг кумуш қаноти,\nФаришталар кенг осмони асрагай.\nДуо айлаб кўкка қўлин узатган,\nЎзбекистон – онажони асрагай.


Зидан "Реал"га қайтган тарихдаги 4-мураббий бўлди\n12 март, 2019, 10:45\nУ ушбу жамоа билан 9та мусобақада ғолиб чиққан эди.\nЗинедин Зидан "Реал" тарихида энг кўп соврин ютган ва яна жамоага қайтган биринчи мураббий бўлди. Таъкидлаш керакки, франциялик мутахасси “қироллик клуби”даги аввалги фаолияти давомида 9та совринга эга чиққан эди.\nҚайд этиш лозимки, Зидан шунингдек “Реал”га қайтган мураббийлар рўйхатига ҳам кирди. Бундан аввал бундай номга фақатгина Мигель Муньос, Луис Моловни ва Висенте дель Боскелар сазовор бўлишган эди холос.\nЭслатиб ўтамиз, “Реал” Зидан қўл остида 2016-2018 йиллар давомида қаторасига 3 марта Чемпионлар лигасида, 2 марта УЕФА Суперкубогида, 2 марта Клублар ўртасидаги жаҳон чемпионатида, шунингдек Испания кубоги ва Суперкубогида ғолиб чиққан.\nЗидан "Реал"га АПЛдан зўр ҳужумчи топиб қўйди\nУнинг ўйини Зиданга ёқди


Неврозга қарши саримсоқ ва ўрикнинг данаги шифо бўлади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Неврозга қарши саримсоқ ва ўрикнинг данаги шифо бўлади\t09:40, 25 ноябрь\t“Невроз касаллигини халқ табобати билан даволаш йўллари ҳақида маълумот берсангиз”.\nНевроз асаб тизими касалликларига киради ва кишининг ақлий хамда жисмоний иш лаёқатининг тушиши, асабийлашиш, тез чарчаш, ўзидан ва бошқалардан кўнгли тўлмаслик каби аломатлар билан намоён бўлади. Киши қаттиқ сиқилиш ёки руҳий зарбага дуч келганида, юзага келади. Бу касалликни даволашда, қўшимча тарзда уй шароитида ҳам қуйидаги муолажаларни амалга ошириш мумкин. Саримсоқ пиёз асаб толаларини тинчлантиради. Шунинг учун невроз касалликлари, асабийлашиш ёки бошқа руҳий касалликларда саримсоқни кунлик таомингизга қўшинг.\nСизга ярим кг. лимонга 12 дона ўрик данаги керак бўлади. Данакнинг мағзини майдаланг, лимонни эса майда қирғичдан пўстлоғи билан биргаликда чиқаринг. Ҳаммасини аралаштириб, унга 200-250 гр. асал қўшинг. Бу дорини бир ой давомида уйқудан аввал бир ош қошиқдан қабул қилинг.


Бектемир Мелиқўзиевнинг отаси: “Президентимиз ишончи ўғлимга куч-ғайрат бағишлади” - 23 Августа 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Август » 23 » Бектемир Мелиқўзиевнинг отаси: “Президентимиз ишончи ўғлимга куч-ғайрат бағишлади”\nРио-де-Жанейро шаҳрида бўлиб ўтган XXXI ёзги Олимпия ўйинларини бутун халқимиз ҳаяжон билан кузатиб борди. Гарчи масофа жуда узоқ бўлса-да, юртимиз спорт делегациясини руҳан қўллаб-қувватлаб турди. Спортчиларимизга балли, тўрт йилликнинг энг нуфузли мусобақасида юксак натижаларни қайд этиб, халқимиз ишончини оқлади, Ўзбекистон ёшлари ҳеч кимдан кам эмаслиги ва ҳеч қачон кам бўлмаслигини яна бир бор бутун дунёга кенг намоён этди.\nБокс бўйича кумуш медални қўлга киритган Бектемир Мелиқўзиевнинг ғалабаси ҳам барчамизни чексиз қувонтирмоқда.\nЮртимизда спортнинг кўплаб турлари қатори бокс ҳам жадал ривожланмоқда. Ушбу спорт тури бўйича ҳар йили янги-янги номлар кашф этилмоқда, абжирлиги, кучи ва иродаси билан жаҳон аҳлини ҳайратга солмоқда. Ана шундай ёшлардан бири Бектемир Мелиқўзиевдир.\nБектемир 1996 йили Фарғона вилоятининг Фурқат туманида туғилган. Оиладаги муҳит унда болалигидан спортга қизиқиш уйғотди, 10 ёшидан тажрибали мураббий Маъруф Аҳмедовдан бокс сирларини ўргана бошлади.\nШаҳар, вилоят ва мамлакат миқёсидаги мусобақаларда маҳорат оширган боксчи халқаро майдондаги илк ғалабасига 2012 йили Озарбайжонда эришди. Сўнгра Сербия, Таиланд ва Россияда ўтказилган халқаро мусобақаларда совриндорлар сафидан жой олди.\n2014 йили Таиландда ўтказилган бокс бўйича ўсмирлар ўртасидаги Осиё чемпионатида ва Болгарияда бўлиб ўтган жаҳон чемпионатида олтин медални қўлга киритди. Наманган вилояти мезбонлик қилган «Баркамол авлод – 2014» спорт ўйинларида ғолиб бўлди. Бу мусобақалар Бектемирни Хитойнинг Нанкин шаҳри мезбонлик қилган II ўсмирлар Олимпиадасига пухта тайёрланиши ва унда ғалаба қозонишида муҳим аҳамият касб этди.\nКейинчалик катталар ўртасидаги Осиё чемпионатида олтин медални қўлга киритди. Қатарда ўтказилган жаҳон чемпионатида кумуш медалга сазовор бўлиб, XXXI ёзги Олимпия ўйинлари йўлланмасини олди. Албатта, бу ютуқлар осонликча қўлга киритилгани йўқ. Тинимсиз машғулотлар, мураббийлар ўгитлари, энг муҳими, яратилган шароит, халқимиз ва Президентимиз ишончи ҳал қилувчи роль ўйнади.\nБутун Олимпиада давомида Фурқат тумани Шойимбек қишлоғидаги Рўзматжон Сулаймонов хонадониқариндош-уруғлар, маҳалладошлар билан гавжум бўлди. Бектемирнинг финалга қадар кечган баҳслари – австралиялик Даниэль Жейсон Льюис, ҳиндистонлик Кришан Викаш, мексикалик Мисаэль Узиель Родригезга қарши барча жангларини шу хонадонда жам бўлиб томоша қилди. Уйида шундай ҳолат эканини ҳар куни телефон орқали билиб турган Бектемир бундан руҳий қувват олди, енгилишга ҳаққи йўқлиги, уни бутун Ўзбекистон кузатаётганини ҳис этди. Ўзбек ўғлонининг ҳар бир ҳаракатини барча ҳаяжон билан кузатиб борди. Бектемирнинг ўзига хос услубини кўрган жаҳон аҳли ҳам моҳир чарм қўлпоқ устасига тан берди. Бокс бўйича вазни 75 килограммгача бўлган спортчилар баҳсида Ўзбекистон спорт делегацияси ҳисобига навбатдаги кумуш медални келтирди.\nРио-де-Жанейро Олимпиадасида кумуш медаль соҳиби бўлган Бектемирни қутлаш учун шу куни унинг хонадонига яна юзлаб одамлар келди. Онаси Наврўза опанинг қувончи чексиз. Шундай ўғлонни тарбиялаган ота-онасига миннатдорлик билдирилди.\n– Ўғлим эришаётган ғалабалар Президентимиз раҳнамолигида ёшларнинг спорт билан шуғулланиши учун яратиб берилаётган кенг шароит ва имкониятлар самарасидир, – дейди отаси Рўзматжон Сулаймонов. – Ёшлигимда футболга қизиқардим, армон бўлиб қолди. Ҳозиргидай шароит, имконият қайда, дейсиз?! Мен етолмаган орзуларга фарзандларим эришаётганини кўриб, армонлар ҳам эсимдан чиқди. Ўғлимнинг Рио-де-Жанейро шаҳрида бўлиб ўтган XXXI ёзги Олимпия ўйинларидаги ғалабаси юртимизда спортчиларга бўлган юксак эътиборнинг амалдаги ифодасидир. Давлатимиз раҳбарининг катта ишончи ўғлимга куч-ғайрат бағишлади. Бундай эътибор учун Юртбошимиздан миннатдормиз.\nБ.Мелиқўзиевнинг Олимпиадада қўлга киритган кумуш медали Ватанимиз мустақиллигининг 25 йиллик байрамига муносиб туҳфа бўлди.\nАйни кунларда юртимизнинг барча жойларида байрам шукуҳи кезмоқда. "Гўзал ва бетакроримсан, муқаддас Ватаним, жоним сенга фидо, Ўзбекистоним!” шиори остида нишонланаётган мустақиллигимизнинг 25 йиллик айёми арафасида спортчиларимиз қўлга киритган ютуқлар барчамизга фахр-ифтихор бағишламоқда.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 322 | | Теги: Yangilik, newsuz, uznews, xabarlar, habarlar, Новости, Yangiliklar, ahborot, news | Рейтинг: 0.0/0


Сон Хеунг Мин: «Ўзбекистонга қарши ўйин олдидан жамоада ўзига бўлган ишонч ортган»\n21:15 / 13.11.2016\nБугун Жанубий Корея терма жамоаси “Seoul World Cup Stadium” ўйингоҳида салкам 1,5 соат давомида машғулотлар ўтказди. Машғулотлар якунида терма жамоанинг етакчиларидан ҳисобланган Сон Хеунг Мин маҳаллий журналистлар эътиборида бўлди.\n“Бироз дам олганлигим туфайли ҳолатим яхши. Фақат жароҳатим озгина безовта қиляпти. Канада билан ўйинни ташқаридан кузатиб ўтирдим. Йигитларда ўзига бўлган ишонч ортганлигидан хурсандман, Лекин асосий ўйин бу эмасди. Энг муҳим ўйин Ўзбекистон билан бўлади.\nҲозирда жисмоний ҳолатим яхши. Лекин Ўзбекистон билан ўйинда жисмоний тайёргарликдан кўра руҳий тайёргарлик жуда муҳим. Мен ҳужумкор футболчиман ва гол уришга уринаман. Ўзбекистон билан ўйинда эса кимнинг гол уриши фарқи йўқ. Муҳими, натижа кўрсата олишимиз зарур”, — деган “Тоттенҳем” ярим ҳимоячиси.\nЖанубий кореяликларнинг етакчи ҳужумчиси Ўзбекистонни осонлик билан енгиш мумкинлигини айтди\nинтервью Сон Хеунг Мин


Erkin Vohidov. Bir xatoning iztiroblari | Xurshid Davron kutubxonasi\nErkin Vohidov. Bir xatoning iztiroblari\nMuallif Adib: O'ZBEK TARIXI, ADABIYOTI,MADANIYATI, Xotira va yodnomalar 19.06.2012 izoh yo'q\nТақдир тақозоси билан Ойбекка отилган тошга адабиётшунос Ботир Файзиев палахмон бўлди. Ўзкомпартия газетаси бўлган “Қизил Ўзбекистон”да Ойбекни миллатчиликда айбловчи мақола шу олим имзоси билан босилди. Ёзувчига қўйилган айб ўтакетган уйдирма, кулгили даражада саёз ва мантиқсиз эди. “Навоий” романида тасвир этилган бир қаҳрамоннинг шароб ичиши лутф билан қозоқнинг қимиз сипқоришига ўхшатилган. Мақолада айтилишича, бу ўхшатиш қозоқ ҳалқини масхара қилиш бўлар экан. Бундан хулоса, Ойбекнинг романида миллатчилик ғояси олға сурилган, ҳалқлар дўстлигига бегона руҳ мавжуд.\nБИР ХАТОНИНГ ИЗТИРОБЛАРИ\nБеайб – Парвардигор. Инсон зоти xатолардан эмин эмас. Бу чалкаш дунёда, айниқса, биз бошдан кечирган янглишлар тўла давронда адашмоқ табиий эди, бугун ҳам шундай ва балки одамзод ноқисликдан ҳеч қачон xоли бўлмас. Лекин бу оламда шундай хатолар борки, уларнинг чоҳига тушган киши умрбод ёруғликка чиқолмайди. Мен ўз кўзим билан кўрган бир воқеа бундай фалокатнинг аянчли намунасидир.\nИккинчи жаҳон уруши тугаб, ғалаба ҳайқириқлари тинмасдан, байрам мушаклари сўнмасдан Шўролар давлатида ялпи қаматишларнинг навбатдаги тўлқини бошланди. Бу тўлқиннинг дастлабки зарбасига зиёлилар – атоқли олимлар, шоирлар, ёзувчилар учрадилар. Миллий адабиёт вакиллари ичида умумэьтироф этилган барҳаёт мумтоз адиб, ўша замонда, шуҳасиз, Ойбек эди ва шўро мафкуравий сиёсатининг палаҳмон тоши даставвал шу улуғ ёзувчига қарата отилди.\nБиз бошдан кечирган тузумнинг ўта нозик, кўп синалган ва очиғини айтганда ўта қабиҳ услуби бор эди. Уни қисқача қилиб, сопини ўзидан чиқариш услуби дейиш мумкин. Агар бирор миллат фарзандига зарба уриш керак бўлса, бу иш албатта ўша миллат вакилининг қўли билан қилинар, ҳукмни ижро этувчи ўша юртнинг ўзидан топилар эди.\nТақдир тақозоси билан Ойбекка отилган тошга адабиётшунос Ботир Файзиев палаҳмон бўлди. Ўзкомпартия газетаси бўлган “Қизил Ўзбекистон”да Ойбекни миллатчиликда айбловчи мақола шу олим имзоси билан босилди. Ёзувчига қўйилган айб ўтакетган уйдирма, кулгили даражада саёз ва мантиқсиз эди. “Навоий” романида тасвир этилган бир қаҳрамоннинг шароб ичиши лутф билан қозоқнинг қимиз сипқоришига ўхшатилган. Мақолада айтилишича, бу ўхшатиш қозоқ ҳалқини масхара қилиш бўлар экан. Бундан хулоса, Ойбекнинг романида миллатчилик ғояси олға сурилган, ҳалқлар дўстлигига бегона руҳ мавжуд.\nАввало қозоқнинг қимизхўрлиги, ўзбекнинг чойхўрлиги, француз ёки гуржининг мусалласхўрлиги каби одатий ҳол ва бундан ор қилиш ўринсиз. Бильакс, миллий одат сифатида қадрланадиган ҳолатдир. Қолаверса, асардаги тасвирда азал-азалдан ўзбекка биродар, туғишган, ҳазилкаш дўст ҳалққа нисбатан беозор ва меҳр тўла лутфдан бошқа туйғу йўқ. Буни қозоқ ҳам ўзбек ҳам ҳис қилиб турганда улуғ адиб бошида гумбурлаган момақалдироқ, айниқса бугунги кўз билан қараганда, бағоят таажжублидир. Лекин у замонда ёзувчини миллатчиликда айблаш, унга ўлим ҳукмини чиқаришдек даҳшатли иш эди. Чўлпон, Қодирий, Усмон Носир каби ўнлаб ижодкорларнинг шу каби танқидлардан сўнг йўқ қилинганини ўз кўзи билан кўрган Ойбек адолатсизлик изтиробидан фалаж ҳолатга тушди ва умрининг сўнгигача ўнгланолмади. Бу зарбадан кейин яратилган асарлар яримта жон билан, кучли сабот ва ирода эвазига дунёга келган ижод намуналаридир.\nОйбекни фалаж қилган аслида қаттол тузум эди. Аммо тузум кўз билан кўриб, қўл билан тутиб бўлмайдиган бир қудрат бўлгани учун элнинг ғазаб ва қарғиши ўша тузум ҳукмини ижро этган аниқ ва мавжуд шахс – Ботир Файзиев бошига ёғилди.\nМен 1960-йили университетни битириб ёшлар нашриётига ишга келганимда Ботир Файзиев шу даргоҳда муҳаррир бўлиб ҳизмат қилар экан. Тақдирнинг тақозосини қарангки, Ойбек ижодининг ашаддий мухлиси, Ойбек сўзининг сеҳрига маҳлиё бўлиб юрган ёш шоир Ойбекка тош отиб ўзбекнинг Дантеси дея ном олган одам билан бир ҳонада бир йилга яқин рўбарў ўтириб ишладим.\nОшкора ва пинҳон надоматлардан, таҳқир ва қарғишлардан зада бўлган бу одам кун бўйи қоғоздан бош кўтармай ишлар, ҳеч ким билан гаплашмас, девонаваш ҳолатда хаёл суриб юрар эди. Ҳеч бир гуруҳ, ҳеч бир улфат уни ўз қаторига чақирмас, ўзи ҳам бунга интилмас, ёлғизликни ҳаёт тарзига айлантирган инсон эди у. Бундайлар тўғрисида, ерда унинг ўзи эмас, сояси юрипти, дейдилар.\nБир йилга яқин индамас одам билан бир хонада ўтириб ишлаш осон эмас. Мен неча бор оғиз жуфтлаб Ботир Файзиевдан ўша машьум мақоланинг ёзилиш тарихи тўғрисида, уни шундай ишга мажбур қилган ҳолат тўғрисида сўрамоқчи бўлдим. Лекин бу мажруҳ юракнинг ярасини янгилагим келмади. Уни биринчи кўргандаги ҳушламаслик ойлар ўтиб ачинишга, замоннинг тирик қурбони бўлган инсонга нисбатан раҳм-шафқатга айланди.\nҲар қандай жазо гуноҳга яраша бўлса дуруст. Салгина паришонлиги учун машина уриб ўлдирган йўловчининг очиқ қолган кўзларида ҳайрат қотиб қолади… Ботир Файзиевни замон машинаси тириклай тилка-пора қилган эди. Бу йигирма йиллик қамоқдан ёки сургундан оғир жазо. Ботир Файзиевнинг изтиробларини ҳеч ким англамади ва кечирмади. Фақат бир олижаноб инсонгина уни кечириб, мадад қўлини узатди. Бу инсон — Ойбекнинг ўзи эди. Адашган олимнинг илмий асарини улуғ адибнинг ўзи қўллаб қувватлади.\nБу воқеа – мен гувоҳ бўлган бир тақдир ҳикоясидир. Ойбекнинг ўзи кечирган инсонни Оллоҳ ҳам раҳматига олган бўлсин. Улуғ адиб ва улуғ инсон бўлган устозга эса ўзи гўзал шеьрларида таьрифлаган боғу чаманлар бақо салтанатида насиб этсин. Биз — янглиш тўла дунёда яшаб юрганларни Оллоҳ оғир хатолардан, умрни ҳазон қилгувчи гумроҳликлардан асрасин.\nЯна бир тилагим, жамият баркамол, ҳаёт маьноли ва ёруғ бўлмоғи учун инсонлар ичида Ойбек каби олижаноб, кечиримли қалб эгалари кўпроқ бўлсин.\n(Tashriflar: umumiy 38, bugungi 1)\nTeg(lar) Erkin VohidovOybek\nBahrom Ro’zimuhammadning javobidan keyin tug’ilgan savollar (1)\nO’zbek shoiri Rauf Parfi (Turkiyada nashr etilgan kitob haqida ma’limot)


Қизилўрда вилоятининг Орол туманида Қозоғистон Республикаси Парламенти Сенати ва Ўзбекистон Республикаси Олий Мажлиси Сенати ўртасидаги ҳамкорлик комиссиясининг иккинчи йиғилиши бўлиб ўтди. Учрашувда Қозоғистон ва Ўзбекистон ўртасидаги Орол денгизини тиклаш ва унинг экотизимини муҳофаза қилиш бўйича ҳамкорликни янада мустаҳкамлаш масалалари муҳокама қилинди.\n«Мамлакатларимиз раҳбарлари Орол муаммосини ҳал этиш, трансчегаравий сув ресурсларидан самарали фойдаланиш муҳим ва долзарб масала эканини доимо таъкидлаб келади. Бир пайтлар ноёб сув омбори бўлган Орол денгизи бугунги кунда минтақа давлатлари учун улкан экологик муаммога айланди. Бу, бир томондан, ҳамкорликни янада мустаҳкамлаш, Орол денгизини жонлантириш учун илғор тажриба ва технологиялардан кенг фойдаланишни тақозо этади», — деди Маулен Ашимбаев.\nСенат раиси Жаҳон банки ва Қозоғистон Ҳукумати томонидан молиялаштирилаётган «Сирдарё оқимини тартибга солиш ва Орол денгизининг шимолий қисмини сақлаб қолиш» лойиҳасининг ишга туширилиши муҳим қадам эканини таъкидлади. Палата Спикери, шунингдек, лойиҳанинг иккинчи босқичини амалга ошириш зарурлигини таъкидлаб ўтди, у эндиликда денгиз сатҳини сақлаш бўйича кенг кўламли янги вазифаларни ўз ичига олади.\nМаулен Ашимбаев Оролбўйи минтақасини реконструкция қилиш бўйича биргаликдаги ишларни қўллаб-қувватлар экан, Оролни қутқариш халқаро жамғармаси платформасини максимал даражада ошириш муҳимлигини таъкидлади. Шунингдек, минтақа экотизимини ташкил этувчи трансчегаравий дарёларнинг сув ресурсларини биргаликда бошқаришнинг ўзаро манфаатли ва мақбул йўлини топиш зарурлигини таъкидлади.\n«Биринчи навбатда, Орол денгизининг долзарб муаммоларини ҳал этишда давлат органлари билан яқин алоқаларни йўлга қўйиш муҳим. Айни пайтда бу борадаги ишлар олиб борилмоқда. Бундан ташқари, режалар ижроси устидан парламент назоратидан ҳам самарали фойдаланиш керак. Депутатлар корпуси Орол муаммоси ва ҳудудни ривожлантириш ташаббусларини зарур қонунчилик билан таъминлаши мумкин. Биз биргаликда бу масалаларни халқаро майдонда фаол илгари суриш мумкинлигига ишонамиз. Умуман олганда, самарали ҳамкорлик қилиш учун бизда зарур имконият ва ресурслар мавжуд», — деди Маулен Ашимбаев.\nТадбирда икки давлат сенаторлари қаторида Қозоғистон ҳукумати аъзолари, халқаро ташкилотлар вакиллари ҳам иштирок этди. Улар орасида Бирлашган Миллатлар Ташкилоти Тараққиёт Дастурининг Қозоғистондаги доимий вакили Якуп Бериш ва ЖССТнинг Қозоғистондаги вакили Кэролайн Кларинвал ҳам ушбу масалалар бўйича қўллаб-қувватлашдан манфаатдор эканини билдирди.\nЙиғилиш доирасида парламентлар аъзолари Оролбўйи ҳудудига ташриф буюриб, Кўкарал тўғонини кўздан кечирди. Уларга ҚР экология, геология ва табиий ресурслар вазири жорий гидрологик вазият ва уни ривожлантириш истиқболлари ҳақида маълумот берди.\n#Сенат #Марказий Осиё #Орол денгизи #ҚР Экология, геология ва табиий ресурслар вазирлиги #Қозоғистон ва Ўзбекистон муносабатлари #Ўзбекистон


Чумоли – батартиб ҳашарот\n- Окт 26, 2017\nЭнг кўп кўзимиз тушадиган ҳашаротлардан бири чумолидир. Ана шу ҳашаротнинг ҳаёт кечириш тарзига диққат қилсак, кўп ажойиботларга дуч келамиз. Чумоли – уйқу нима, тиним нима билмайдиган меҳнаткаш жонзот. Унинг инсонларга фойдали жиҳати шундаки, кўп хонали уя қилгани боис дарахтлар ва ўсимликларнинг илдизлари атрофи бирмунча очилиб у ерга кислород кириши яхшиланади. Бу эса ўсимликлар ривожига ижобий таъсир қилади.\nЧумолилар ақлли жонзот ҳам саналади. Улар уясига ташиб олган арпа-буғдой бошоқларини иккига бўлиб қўяди. Шундай қилса, дон нам тортиб кўклаб кетмаслигини билади. Шунга ақли етганига ҳайрон қолаётган одам уларнинг кашнич уруғини тўртга бўлиб қўйишини, агар бу уруғ иккига бўлинса ҳам кўклаб кетиши мумкинлигини эшитса, ҳайрати янада ошади. Негаки, кашнич донининг икки бўлакка ажратиб қўйилса ҳам кўклаб кетишини унча-мунча деҳқон ҳам билмайди.\nЧумолиларнинг қатъий интизомини кўрганда эса ҳайратдан ёқа ушлаб қолишимиз тайин.\nЧумоли тўдаларида мустаҳкам иш низоми мавжуд ва ҳар бир чумоли ўз зиммасига юкланган вазифани росмана фидокорлик билан бажаради.\nБиз чумолиларни кўрганда ҳаммасини бир хил деб ўйлаймиз. Лекин улар бажарадиган вазифалар турли-туман бўлади. Масалан, тўдадаги бир қисм чумолиларнинг вазифаси уянинг эшигида қоровуллик қилмоқдир.\nЭшикбон чумолиларнинг бошининг катталиги уянинг оғзи билан бир ўлчамда бўлади. Уя оғзига махсус мўлжалланган бу бош структураси унинг уяга ўзининг киришига ҳам, бошқаларнинг киришига ҳам тўсқинлик қилади. Эшикбонлар кун узоғи ҳеч қимирламасдан уянинг оғзида қаққайиб туради. Бу чумолилар уяга фақат ўз тўдасидан бўлган чумолиларни киритади, бошқаларни уя оғзига йўлатмайди. Шунинг учун бирор хатар туғилса, душманга биринчи бўлиб дучлашадиганлар – эшикбон чумолилар бўлади.\nЧумолиларнинг бир қисми эса тадқиқотчи чумолилардир. Улар уядан чиқиб атрофни айланиб егулик ахтаради. Бирор егулик манбасини топгани заҳоти қорнини мумкин қадар овқатга туйдиради ва бошқа чумолиларга хабар бериш учун жадаллик билан уяга қайтади.\nҚайтиб келаётганда ҳар-ҳар ерга қорнини ишқалаб кимёвий белги қўйиб келади. Уяга қайтар-қайтмас ҳамма чумолига хабар бериб, уларнинг орқасидан юришини айтади. Шу тариқа тадқиқотчи чумоли қолган чумолиларни белги қўйиб келган йўлидан юриб ўзи топган озуқага манбаига бошлаб боради. Чумолиларнинг антеннага ўхшаган аъзолари таъм билиш, ҳид сезиш, намлик ва кимёвий моддаларни фарқлаш вазифасини бажаради.\nЧумолилар ана шу антенналар ёрдамида бошқа чумолилар тўдаси қолдирган кимёвий ишоратни англайди ва улар билан мулоқотга киришади.\nАллоҳ таоло чумолиларга егулик ташийдиган, уя қурадиган ва уяларини ҳимоя қиладиган, жуда кучли жағ ато қилган. Агар инсоннинг жағи чумолиникидек бақувват бўлганида тишлари билан бемалол юк машинасини судрай олар эди. Чумолининг олдинги жағлари бажарадиган ишларига ихтисослашган. Барг кесувчи чумолининг олдинги жағлари қайчи каби кескин қиррали; жангчи чумолиларни эса ўткир бўлиб, душманнинг бошини қимирлатмайдиган даражада кучлидир. Баъзиларининг жағлари эса аррага ёки тегирмон тошига ўхшайди. Айрим чумоли турларининг оғзида бошқа чумолиларни кўчириш ёки личинкалар ҳосил қилиш учун моддаларни сақлайдиган митти чўнтаги ҳам бўлади.\nЧумолилар ниҳоятда фидокор ва топганини баҳам кўришни севадиган сахий ҳашаротлардир. Мабодо, бир тўдадан икки чумоли дучлашиб қолса, улардан бири оч ва чанқаган бўлса; иккинчисининг оғзида чайналган ёки ярим ҳазм бўлган егулик бўлса, эҳтиёжи бўлган чумоли егулик талабида бўлади. Овқати бор чумоли ҳеч қачон уни рад этмайди ва ўзидаги егуликни у билан баҳам кўради. Чумолилар личинкаларини ўзларининг озиқ-овқатлари билан боқадилар. Ҳатто аксаран ўзларига бошқаларни меҳмон қилганидан кам егулик айиради.\nЧумоли тўдасидаги бир қисм чумолининг вазифаси эса уяни ҳимоя қилмоқдир. Бу вазифага махсус тайёрланган чумолилар уяларини ҳимоя қилиш учун жонларини ҳам фидо этади. Бир тур чумоли душманига зарар бериш учун жағидан танасининг орқасига қараб чўзилган заҳарга тўла лоҳас қилувчи безидан фойдаланади. Агар чумоли жангда жароҳат олса, қорин бўшлиғининг мускулларини қаттиқ уриб секреция безларини йиртиб юборади ва заҳарини душманга қаратиб пуркайди. Ана шу жанг асносида чумоли ўз жонини фидо этади.\nЧумолиларнинг ҳаммаси ҳам заҳарли эмас. Баъзилари формик кислота ёрдамида ўзларини ҳимоя қилади. Бу тур чумолилар душманларини жағлари билан ярадор қилади, сўнгра эса яранинг устига формик кислотани пуркайди. Чумоли антикориди ҳашаротнинг асаб тизимига ва терисига зарар етказади.\nБарг кесувчи чумоли тўдасининг ўрта бўйли ишчилари кунларини барг ташиш билан ўтказади. Улар япроқ ташир экан ниҳоятда заифлашиб қолади. Ҳатто бир чивин тури ана шу чумолининг бошига тухум қўяди. Чумолининг бошида тухумдан чиққан чивин личинкаси унинг миясига қадар кириб бориб, ўлимига сабабчи бўлиши мумкин. Ишчи чумолилар барг ташиган вақтларида бу таҳликали душманларидан ўзларини ҳимоя қила олмайдиган аҳволда бўлади.\nЎша тўдада яшаган кичик бўйли чумолилар ташилган япроқлар устига жойлашади ва чивиннинг ҳужумига қарши шу ерда туриб мужодала қилади.\nКўзга чалинмайдиган даражада кичик асаб толаларидан ҳосил бўлган мия соҳиби бўлган бу мавжудотлар ақл бовар қилмайдиган ғаройиб ҳодисаларни намоён этадилар.\nЧумоли тўдасининг бошқаруви эса она чумоли ҳукмдорлиги остида бўлади. Она чумолига хизмат этган ишчи чумолилар хонадаги аҳволга оид хабарларни кимёвий бир усулда она чумолига етказади. Она чумоли ана шу маълумотларга таянган ҳолда, масалан, уруш пайтида кўп аскарлар йўқотилган бўлса, янги болалар янада кўп аскар чумоли бўлишини таъмин этадиган кимёвий моддалар чиқаради. Шу тариқа, келажак авлод сақлаб қолинади.\nҚуръони каримда чумолиларнинг инсонлар каби бир-бирларини қўриқлайдиган, таянч ва ёрдамчи бўладиган жамоат экани қуйидагича ифодаланган:\n“Сулаймон (хизмати) учун жин, инс ва қушлардан иборат лашкарлари тўпланиб, тизилган ҳолда турдилар.\nТо улар чумолилар водийсига етганларида, бир чумоли: “Эй чумолилар! Уяларингизга кирингиз, яна Сулаймон ва унинг лашкарлари ўзлари сезмаган ҳолларида сизларни эзиб кетмасин!” – деди.\n(Сулаймон) унинг сўзидан кулиб, табассум қилди ва деди: “Эй Раббим! Менга ва ота-онамга инъом этган неъматингга шукр қилишга ва Ўзинг рози бўладиган яхши амалларнигина қилишга мени муваффақ этгин ва мени Ўз фазлинг билан солиҳ бандаларинг қаторига киритгин!” (Намл сурасининг 17-19-оятлари)\nМитти мавжудотнинг катта дуоси\nАбу Сиддиқ ан-Ножийдан ривоят қилинади: “Расули акром соллаллоҳу алайҳи васаллам: “Довуд ўғли Сулаймон инсонлар билан ёмғир сўрагани чиқди. Шунда оёқларини осмонга кўтариб, чалқанчасига ётган бир чумоли олдидан ўтди. Чумоли: “Аллоҳумма инна холқун мин холқика лайса лана ғинан ан ризқика фаимма ан тасқияна ва имма ан туҳликана” (“Эй Аллоҳ! Биз Сенинг бир халқингмиз. ризқингдан беҳожат эмасмиз. Ё бизга сув берасан, ё ҳалок қиласан”), дея дуо қилаётган эди. Сулаймон одамларга: “Орқангизга қайтинг. Батаҳқиқ, бошқаларнинг дуоси ила сизга сув берилди” деди”, дедилар” (Ибн Абу Шайба «Мусаннаф»да ривоят қилган).\nЖаннат хабарини олган жонивор\nДарвоқе, чумоли жаннатга кириши хабари берилган 10 та жониворнинг бири ҳисобланади. Улар: Солиҳ алайҳиссаломнинг туяси, Иброҳим алайҳиссаломнинг бузоғи, Исмоил алайҳиссаломнинг қўчқори, Мусо алайҳиссаломнинг сигири, Юнус алайҳиссаломнинг балиғи, Узайр алайҳиссаломнинг эшаги, Сулаймон алайҳиссалом чумолиси, Билқиснинг ҳудҳуди, Асҳоби Каҳфнинг (Ғор эгалари) ити, Муҳаммад соллаллоҳу алайҳи васалламнинг туясидир.\nПайғамбар-ла сўзлашган жонзот\nКўпчилик “Қисаси Рабғузий”даги “Сулаймон қаринчқа билан сўзлашгани” деган ҳикояни ўқиган чиқар. Унда чумолилар подшоҳининг оти “Миндир” дейилган. Ҳикояда Сулаймон алайҳиссалом ва чумоли суҳбати диалог кўринишида берилган.\nЧумоли: «Эмди дастур берсанг, неча масъала савол қилайин». Сулаймон айди: «Қилғил». Қаринчқа айди: «Мавлодин не тиладинг?» Сулаймон айди: «Андоғ мулк тиладимким, мандин ўзга ким эрса-да бўлмасун». «Бу сўздин ҳасад иси келур, манга бўлгун, ўзгаларга бўлмагун. Тақи не тиладинг?» Сулаймон айди: «Елни тиладимки, манга мусаххар қилди, миниб юрурман, Астахардин Шомга, Шомдин Астахарға бир ойлик ер турур. Кунда борурман ҳам келурман». Қаринчқа айди: «Маъниси ул бўлур: Сенинг илкингдаги мулкнинг қамуғи ел турур. Ани мингунча маърифат маркабини минсанг, сенга яхшироқ бўлур. Кўз юмуб очғунча бир соатда Аршға теккай эрдинг...»\nСавол-жавоб шу йўсинда давом этиб, Аллоҳ таоло Сулаймон алайҳиссаломга учар тахт, қушлар, узук, дев ва париларни бўйсундиргани айтилади.\nУшбу ҳикояда Рабғузий Сулаймон алайҳиссаломдан чумолини ақллироқ кўрсатишни ният қилмаган. Зотан, Аллоҳнинг пайғамбаридан бир жонзотнинг ақлли ва билимли бўлиши мумкин эмаслигини у жуда яхши билган. Унинг нияти инсонларни ана шундай буюк мулк соҳиби ҳам бир куни уларнинг ҳаммасидан айрилиши, фақат Яратганга бўлган муҳаббати мангу қолишини айтиш бўлган.\nСулаймон ва чўлоқ чумоли\n(Шайх Фаридуддин Атторнинг «Мантиқут-тайр» асаридан)\nЧун Сулаймон бир қанча риёзатлар чекиб камолга етганида (пайғамбарлик насиб этганида) унинг оёғи остида ожиз ҳолда қолган чумолига бундай деди:\n– Эй менинг оёғ остимда қолган, қон ва тупроққа аралашган жонивор, қандай қилиб бу ҳолга тушдинг?\nЧўлоқ чумоли шу вақт унга бундай жавоб берди:\n– Ғишт ва тупроқ орасида тор гўрга тиқилганман. Ҳаётимдаги барча пок умидларим кесилган. Эй пок зот, тупроқ остида қолганим майли эди, лекин энг ёмони, бу ғишт юзимга коинотни тўсиб қўйди. Агар менинг ҳолимни тушунган бўлсанг, фазлинг билан мен томонга қараб, юзимни очиб қўйгин. Юзимдан тўсиқни олиб ташлаки, барча томонлар кўриниб турсин.\nЭй, шоҳ, мен (Аттор) гуноҳларим, айбларим кўп бўлиб, юзингга қараёлмасам-да, мени очиқ юзли қилгин. Ахир сен энг карамли, карими мутлақсан. Яхши ва ёмон ишларим бўлса-да, даргоҳингга очиқ юз билан борай.\nДамин ЖУМАҚУЛ тайёрлади\n5905 марта ўқилди\nДругие материалы в этой категории: « Мусулмон олимлари дунёга совға қилган ихтиролар (Оптика)\tАллоҳ ризоси учун дўстлашмоқ буюк саодат »\nҒафлатда қолманг! Бароат кечаси: тақдирлар, воқеа-ҳодисалар, қисматлар белгиланади\nҚустантания (Истанбул) фатҳи\nНишонга урилган гаплар: “Алоқаларимиздаги энг катта муаммолардан бири – биз тушуниш учун эмас, жавоб қайтариш учун тинглаймиз”\nНишонга урилган гаплар: “Эй Роббим, хонадонларимиздан ғам, безовталик ва маҳзунликни нари қилгин!”\nМотуридийя таълимотига оид асосий матнлар ва уларнинг шарҳлари\nЧумоли ҳақида илмий ҳақиқатлар\nБоғбон – ўз боғини аввало юрагида кўкартиради.\nОиланинг раҳбари ким?\nНишонга урилган гаплар: “Агар сенга ердаги кимса зулм қилса, Аллоҳ таолонинг адолатини унутма!”\nРамазонда бажарадиган амалларимиз\nУшбу 5 гуноҳдан мўминлар узоқ бўлсинлар!\nНишонга урилган гаплар: “Сизни тўхтовсиз кечираверадиганлардан эҳтиёт бўлинг. Чунки улар агар кетсалар, қайтиб келмайдилар”\nБиз золим қавммиз(ми)...?\nФаришталар ҳозир бўладиган 5 амал\nНишонга урилган гаплар: “Баъзи одамлар бизнинг кўнглимизда келажакда уларга ўхшаганлардан қандай сақланишимиз бўйича тажриба қолдирадилар”\nНеъматга шукр қилиш ҳақида улуғлар ҳикмати\nТўқима ҳадис ривоят қилиш – гуноҳи кабира!\n"Менинг жанозамни бутун мамлакат аҳли ўқийди”


Шавкат Мирзиёев: Сувдан фойдаланиш ва энергетика масалаларини ҳам батафсил муҳокама қилдик\n21:04 / 11.03.2021\nЭндиликда Ўзбекистон ва Қирғизистон президентларига икки давлат ўртасидаги ҳамкорлик масалалари бўйича ҳар ойда бир марта ҳисобот киритилади. Ўзбекистон раҳбари Шавкат Мирзиёев қирғиз ҳамкасби билан Тошкентда кечган тор доирадаги учрашувдан сўнг шундай баёнот берди.\nБугун, 11 март куни Қирғизистон президенти Садир Жапаров давлат ташрифи билан Тошкентга келди. Ташриф доирасида Кўксаройда Ўзбекистон президенти Шавкат Мирзиёев билан тор доирада музокаралар ўтказилди.\nШундан сўнг кенгайтирилган учрашув бўлиб ўтди. Унда Шавкат Мирзиёев ўз ҳамкасби билан барча масалаларни батафсил муҳокама қилганидан мамнун эканини билдирди, дея хабар бермоқда Kun.uz мухбири.\n«Энди ҳар ойда бир марта икки томонлама масалалар бўйича бевосита президентларга ҳисобот топширилади. Биз ниманидир келишган бўлсак, уни бажаришимиз, буни халқларимиз ҳис қилишлари керак. Энди икки томонлама айирбошлашни икки баробар ошириш устида ишлашимиз зарур. Биргина Ўш шаҳрида 50 дан ортиқ лойиҳалар устида иш олиб боришни режалаштирдик.\nСувдан фойдаланиш ва энергетика бўйича ҳам батафсил муҳокама қилдик ва энди бу масала мунтазам тарзда онлайн назоратда бўлади.\nШунингдек, чегара вилоятлар ҳокимлари доимий алоқада бўлишларига келишдик. Ўзбекистонда Қирғизистон, Қирғизистонда эса Ўзбекистон кунларини ўтказиш учун келишувларга эришдик.\nЭнг муҳими, ҳар бир масала бўйича Садир Нургожоевич билан ҳар бир масала, ҳар бир савол устида умумий фикрга келдик», – деди Мирзиёев.\nТадбирда сўз олган Қирғизистон президенти Садир Жапаров Ўзбекистонга таклиф учун миннатдорчилик билдирди ва икки давлат азалдан дўстона алоқалар тарафдори бўлгани тўғрисида сўзлади.\n«Икки томонлама алоқалар туфайли чегаралар делимитацияси бўйича ишладик ва 85 фоиз чегара ҳудудлари бўйича натижага эришдик ҳамда бу масалада ишларни давом эттирмоқдамиз.\nЧегара масалаларидаги барча муаммоларни ҳал қилишда ўзаро ҳамфикрлигимиз қўл келишига ишонаман. Энг муҳими, бу масалада зиддиятлардан қочиш лозим», – таъкидлади Қирғиз Республикаси президенти.\nҚирғизистонда рекорд миқдорда героин моддаси аниқланди\nҚирғизистондаги онахоннинг Танзила Норбоевага мурожаатидан сўнг унинг Андижонга келин бўлиб тушган қизи Ўзбекистон фуқаролигини олди\nАҚШ Қирғизистон ва Тожикистонга чегарадаги низони бартараф этишда ўз ёрдамини таклиф қилди


Ишбилармонлик фаоллиги индекси ноябрь ойида ўртача ўсишни давом эттирди\nКичик ва ўрта бизнеснинг ишбилармонлик фаоллиги энг юқори кўрсаткичларга эришиш тенденциясини намоён этишда давом этмоқда.\nИқтисодий тадқиқотлар ва ислоҳотлар маркази томонидан баҳоланган Ишбилармонлик фаоллиги индекси (ИФИ) 2021 йил ноябрь ойида 1034 бирликни ташкил этиб, ўтган ойга нисбатан 3,4 фоизга ошди.\nИшбилармонлик фаоллиги индекси ўтган йилнинг мос даврига нисбатан 27 фоизлик ўсиш қайд этилди.\n2021 йилнинг ноябрь ойида Ишбилармонлик фаоллиги индекси ўтган ойга нисбатан 3,4 фоизга ошиб, 1034 бирликни ташкил этиши, қуйидаги компонентлар даражасидаги ўзгаришларга боғлиқ бўлган:\nхўжалик юритувчи субъектларнинг банк ҳисобварақаларидаги опреациялар сони 6,2 фоизга ошган;\nфаолият кўрсатаётган хўжалик юритувчи субъектлар бўйича компонент 2,0 фоизга камайган;\nтовар-хом ашё биржасида хом ашё сотиб олиш жадаллиги 4,9 фоизга ошган;\nтовар белгилари бўйича компонент 10,6 фоизга сезиларли даражада ошган.\nҲудудлар кесимида Жиззах вилоятида энг юқори ўсиш суръати қайд этилган.\n2021 йил ноябрь ойида Ишбилармонлик фаоллиги индекси 13 та ҳудудда ўтган ойга (2021 йил октябрь) нисбатан ўсиш кузатилган. Жиззах (44,3%), Бухоро (43,7%), Сурхондарё (42,6%), Андижон (40,0), Самарқанд (39,1%) вилоятлари ва Қорақалпоғистон Республикасида (41,2%) сезиларли даражада ўсиш кузатилган (2-расм).\nШу билан бирга Қашқадарё (- 2,2%) вилоятида ўтган ойга нисбатан пасайиш кузатилган.\n2021 йил ноябрь ойида банклараро тўлов операциялари сони 5 171,7 минг тани ташкил этди ва 2021 йилнинг октябрь ойига нисбатан 302,1 минг транзакцияга (6,2%) ошган.\n2021 йил ноябрида республиканинг барча 13 та ҳудудида юридик шахслар ўртасидаги банк операциялари сони ўтган ойга нисбатан ошган. Хусусан, сезиларли даражадаги ўсиш Наманган (11,4%), Хоразм (9,8%), Бухоро (9,1%), Сурхондарё (7,7%) вилоятлари кузатилган. Самарқанд вилоятида 0,1% гача пасайиш кузатилган.\n2021 йилнинг ноябрь ойида ИФИнинг биржа компоненти 1,0490 бирликни ташкил этди. Бу эса ушбу компонентнинг ўтган ойга нисбатан 4,9 фоизга ошганлигини англатиб, битимлар сонининг (6,2%) ҳамда ҳар бир битим бўйича сотиб олинган товарлар ўртача жисмоний ҳажмининг (3,6%) ошганлиги билан изоҳланади.\nРеспублика товар-хом ашё биржасида товарлар савдоси умумий айланмаси ҳажми 2021 йил ноябрь ойида 5 875,1 млрд. сўмни ташкил этиб, ушбу кўрсаткич ўтган ойга нисбатан 1,7 фоизга камайган.\nФаолият юритаётган хўжалик субъектлари бўйича компонент 2021 йил ноябрь ойида 0,9797 бирликни ташкил этиб, ўтган ойга нисбатан 2,0 фоизга камайганлигини кўрсатади. Ушбу кўрсаткич ўтган йилнинг мос даврига нисбатан ижобий ўзгариб, 8,9 фоизга ошган.\n2021 йил ноябрь ойида барча турдаги фаолият юритаётган хўжалик юритувчи субъектлар сони 2021 йилнинг октябрь ойига (585 643 бирлик) нисбатан 16 365 тага камайиб, 569 275 бирликни ташкил этган.\nЙирик тадбиркорлик билан шуғулланувчи корхоналар сони 6 тага камайган.\nҲисобот даврида, кичик корхоналар сони 473 705 тадан 458 583 тага камайган (камайиш 15 167 та). Фермер хўжаликлари сони 108 893 тадан 107 698 тага (камайиш 1195 та) камайган. Йирик тадбиркорлик билан шуғулланаётган субъектлар сони 3 039 тани ташкил этиб, 2021 йилнинг октябрь ойига нисбатан 6 тага камайган.\n2021 йил ноябрь ойида савдо белгилари муҳофазаси бўйича бизнес фаоллиги индекси 0,8945 бирликни ташкил этиб, ушбу кўрсаткич ўтган ойга нисбатан 10,6 фоизга пасайди. Жорий йилнинг ноябрь ойида юридик шахслар томонидан 339 та товар белгилари ва товар номлари рўйхатга олинган.


Лоробен – Meducate.uz – Дорилар ҳақида маълумотлар ўзбек тилида\nHome Йўриқномалар Лоробен\nПрепаратнинг савдо номи: Лоробен™\nТаъсир этувчи моддалар (ХПН): бензидамин гидрохлориди, хлоргексидин глюконати\nДори шакли: орал спрей\n30 мл спрей қуйидагиларни сақлайди:\nфаол моддалар: 45 мг бензидамин гидрохлориди, 36 мг хлоргексидин глюконати;\nёрдамчи моддалар: полисорбат 20, сорбитол 70%, пропиленгликоль, хинолин сариғи, ялпизли эссенция, сахароза, Ecocool MP, Patent V Blue, лимон кислотаси моногидрати, натрий цитрати дигидрати, тозаланган сув.\nҲар бир пуркалма (~0,13 мл) 0,156 мг бензидамин гидрохлориди, 0,195 мг хлоргексидин глюконати сақлайди.\nТаърифи: яшил рангли тиниқ суюқлик\nФармакотерапевтик гуруҳи: маҳаллий перорал қўллаш учун дори воситалари.\nАТХ коди: A01AD02\nБензидамин – бошқа НЯҚВ дан фарқ қилувчи ностероид яллиғланишга қарши ва оғриқ қолдирувчи воситадир. Локал (маҳаллий) қўлланганда ишлатиладиган концентрацияларда асос ўрнини ўтайди ва маҳаллий оғриқсизлантирувчи таъсир кўрсатади.\nЎтказилган тажрибаларда бензидаминнинг оғриқ қолдирувчи таъсири яллиғланиш оқибатидаги оғриқларда, яллиғланиш характерига эга бўлмаган оғриқларга нисбатан яққол намоён бўлади.\nХлоргексидин граммусбат ва грамманфий бактериялар, айрим патоген замбуруғлар, ачитқилар, шунингдек кўпчилик вирусларга нисбатан самаралидир.\nХлоргексидин глюконати микробларга қарши кенг фаолликка эга бисбигуанид ҳисобланади. Оғиз чайилганидан кейин хлоргексидин глюконати тишлар, оғиз бўшлиғи шиллиқ қавати ва оғиздаги қопланмалар сиртида адсорбцияланади, 24 соат давомида аста-секин ажралади, чунки сўлакда хлоргексидиннинг концентрацияси камаяди.\nБензидамин таъсирининг яллиғланишга қарши механизми гипофиз-адренал тизимини рағбатланиши билан боғлиқ эмас. Бензидамин простагландинлар биосинтезини бошқа ностероид яллиғланишга қарши воситалар каби ингибиция қилади, аммо уларнинг таъсир механизми тўлиқ тушунтириб берилмаган.\nМаҳаллий қўлланилиши оқибатида хлоргексидин кейинги узайтирилган бактериостатик таъсир билан бирга дарҳол бактерицид самара кўрсатади. Хлоргексидин микроб ҳужайраси деворида абсорбцияланган ва узайтирилган сиртқи таъсир кўрсатган ҳолда бактериялар ўсишини тўхтатиб туради, сўнгра цитоплазма преципитациясига ёрдам бериб, ҳужайрани нобуд бўлишини чақиради.\nБензидамин яллиғланган шиллиқ қаватда яхши абсорбцияланади ва яллиғланишга қарши ҳамда маҳаллий оғриқсизлантирувчи таъсир кўрсатади.\nЧайилганидан кейин тахминан 30% хлоргексидин оғиз бўшлиғида ушланиб туради ва 24 соат давомида у аста-секин сўлакка ажралади. Хлоргексидин глюконати меъда-ичак йўлларидан ёмон сўрилади; қонда аниқланадиган концентрациялари топилмайди.\nОғиз бўшлиғида ва томоқда оғриқли ҳолатларни (ангина, фарингит, тонзиллит, афтоз стоматит, глосситни), томоқда ва оғиз бўшлиғида жарроҳлик аралашувларида оғриқларни вақтинча бартараф этиш учун.\nКимётерапия, радиотерапия, бошқа аралашувлар (шу жумладан трахея интубацияси) ва шикастланишлар оқибатида ҳосил бўлган оғиз бўшлиғи касалликларини даволаш учун.\nОғиз бўшлиғи шиллиқ қаватининг яллиғланиш касалликлари, асоратлари, парадонт касалликларини даволаш учун.\nГингивитларни даволаш ва олдини олиш учун.\nТиш устида қопланмалар ҳосил бўлишини камайтириш учун.\nОғиз бўшлиғи гигиенасини сақлаб туриш учун қўлланилади.\nСпрейнинг аппликаторига, мунтазам оқимга эришилмагунга қадар босиб туриш керак4.\nАппликаторнинг учлигини, учлик оғиз бўшлиғида яхши ўрнашмагунча кўтариш, ва шундан сўнггина аппликаторга босиш керак. Пуркашни турли соҳаларга 4 марта такрорлаш керак.\nХлоргексидин Лоробен™ препаратининг таркибида тиш қопланмаси ҳосил бўлишини ва даволаш жараёнида гингивитни камайишига ёрдам беради.\nЛоробен™ препаратининг таркибидаги хлоргексидин келтириб чиқарган рангли доғлар ҳосил бўлишини камайтириш учун тишларни олдиндан тиш чўткаси билан тозалаш лозим.\nСпрейли флаконни вертикал ушлаш керак.\nЭритмани ютиш мумкин эмас. Ишлатиб бўлинганидан кейин эритмани туфлаб ташлаш лозим.\nОдатдаги доза – томоқнинг яллиғланган соҳасига 5-10 марта пуркалади. Кун давомида ҳар 1½-3 соатда такрорлаш керак.\nБолалар (6-12 ёш)\nТомоқнинг яллиғланган соҳасига 5 марта пуркалади. Ҳар 1½-3 соатда такрорлаш керак.\nЛоробен™ орал спрей таъсири одатда яхши ўзлаштирилади ва кам ножўя таъсирларга эга.\nЭритма шаклидаги бензидамин гидрохлоридини қўллаш оқибатида келиб чиқадиган ножўя самаралар:\nДаволаш вақтида энг тез-тез учрайдиган реакция – оғиз бўшлиғида увишиш ҳиси (2,6%), кам ҳолларда – ачишиш ва санчиш ҳиси (1,4%). Жуда кам ҳолларда оғиз бўшлиғини қуриши ёки чанқаш (0,2%), қизиб кетиш ҳиси ва таъмнинг ўзгариши (0,1%) қайд этилади.\nУмумий кўринишдаги ножўя реакциялар асосан кўнгил айниши, қусиш, ҳичиқоқ, меъда-ичак бузилишлари (0,4%), бош айланиши (0,1%), бош оғриғи ва уйқучанлик (0,1%) бўлиб, улар тез-тез учрамайди ва жиддий характерга эга эмас.\nХлоргексидин глюконатини орал спрей шаклида қўллаш оқибатида келиб чиқадиган ножўя самаралар:\nТишда тошларни ҳосил бўлиши.\nТаъм сезувчанлигини ўзгариши.\nКлиник тадқиқотларда препаратни қўллаш билан боғлиқ жиддий ножўя таъсирлар аниқланмаган.\nБензидамин, хлоргексидин ёки препаратнинг бирор-бир бошқа компонентига юқори сезувчанликда қўллаш мумкин эмас.\nХлоргексидин тузлари совун ва бошқа анион бирикмалар билан номутаносибдир.\nХлоргексидин тузлари катионли ва ноионли сирт таранглиги бўйича фаол субстанциялари билан мутаносибдир, бироқ юқори концентрацияларда бирга ишлатилиши хлоргексидинни мицелий билан боғланиши оқибатида препаратнинг фаоллигини пасайтиради.\nЦетримид ва лиссапол NX каби сирт таранглиги бўйича фаол моддалар эрувчанликни ошишини келтириб чиқариши мумкин.\nНатрий альгинати, натрий карбоксиметилцеллюлозаси, гуммиарабик, крахмал каби анионли полиэлектролитлар билан номутаносиб; уларни бир вақтда қўллаш самарадорликни пасайтиради.\nБриллиант кўки, хлорамфеникол, натрий флюоресцини, формальдегид, кумуш нитрати, рух сульфати, мис сульфати билан номутаносибдир.\nҚаттиқ сув билан суюлтирилганида кальций ва магний катионлари билан ўзаро таъсирга киришиши натижасида эримайдиган тузлар кўринишида чўкма ҳосил қилиш мумкин.\nАгар хлоргексидинни бензоатлар, бикарбонатлар, карбонатлар, боратлар, нитратлар, фосфатлар, сульфатлар билан ҳосил қилинган тузларининг концентрацияси 0,05% дан кўп бўлса, у ҳолда паст даражада эрийдиган тузлар шаклланади ва чўкмага тушади. Цетримид ушбу тузлар эрувчанлигини оширади, комбинацияда бундай преципитантлар учрамайди.\nХлоргексидин глюконатини цетримид ва бензалконий хлориди билан мос келиши бактерицид фаолликни синергик ошишида намоён бўлади.\nЦетримид хлоргексидинни қаттиқ сувда чўкишини сўндиради.\nХлоргексидин глюконатидан ташқари, хлоргексидин ва унинг тузлари сувга нисбатан спиртда яхши эрийди. Хлоргексидин глюконати эритмаси спирт қўшилганида чўкмага тушиши мумкин. Эритмада 7% спиртни иштирок этиши уни грамманфий микроорганизмларга қарши самаралироқ қилади, чунки эритма целлюлоза фильтрлари орқали фильтрланади; сўрилиш эҳтимоли бор.\nБензидаминнинг дорилар билан маълум ўзаро таъсири йўқ.\nФақат сиртга қўллаш учун ишлатилади.\nФақат оғиз бўшлиғи учун қўлланилсин.\nОғиз бўшлиғида, айниқса тил ва тишларда қайтувчан рангли из қолдириши мумкин.\nАгар томоқда оғриқ бактериал инфекция билан боғлиқ бўлса, Лоробен™ препарати билан бирга антибактериал терапияни буюриш мумкин.\nТизимли таъсир эҳтимоли буйрак касалликлари бўлган шахсларда қўлланилганида эътиборга олинади, чунки бензидамин ва унинг метаболитлари сийдик билан чиқарилади.\nТизимли таъсир эҳтимоли жигар касалликлари бўлган шахсларда қўлланилганида эътиборга олинади, чунки бензидамин жигарда метаболизмга учрайди.\nЛоробен™ орал спрейни клиник қўллаш тажрибаси етарли бўлмаганлиги туфайли, 6 ёшдан кичик бўлган болаларда қўллаш тавсия этилмайди.\nХлоргексидин глюконатини ҳомиладор аёлларга таъсири юзасидан назоратли тадқиқотлар йўқ ҳамда бензидаминни ҳайвонлар ва ҳомиладор аёлларга таъсири юзасидан адекват тадқиқотлар хам йўқ.\nПрепаратнинг таркибига кирувчи фаол моддалар комбинациясини ҳайвонлар ва ҳомиладор аёлларда қўллаш хавфсизлиги аниқланмаган; шу боисдан препаратни ҳомиладорлик даврида қўллаш мумкин эмас.\nАдекват тадқиқотлар йўқлиги туфайли, препаратни аёлларда лактация даврида қўллаш мумкин эмас.\nПрепаратни қўллаш усулини инобатга олган ҳолда дозани ошириб юборилиши мумкин эмас. Тасодифан катта дозалар ютиб юборилганида симптоматик даволаш буюрилади. Махсус антидот мавжуд эмас.\nЛоробен™ орал спрей оқ флаконда. 1 флакон (30 мл) ва аппликатор комплектда қўллаш бўйича йўриқномаси билан картон қутига солинган.\n25°С дан юқори бўлмаган хона ҳароратида оригинал ўрамида, ёруғликдан ҳимояланган жойда сақлансин.\nОлдинги мақолаЛоркар, Лоркар Форте13.04.2018


..:: ISLOM.UZ ::.. - Нега дуоларимиз қабул бўлмаяпти?\nУшбу оятларга назар солсак, Аллоҳ таоло дуо қилувчининг дуосини ижобат қилишини ваъда қилаётганига гувоҳ бўламиз. Хўш, унда нега дуоларимиз қабул бўлмаяпти? Ахир Аллоҳ азза ва жалла ваъдасига хилоф қилмайдиган зотку! Албатта, ҳамма нарсанинг ўз қонун-қоидаси бўлганидек, дуо қилишнинг ҳам ўзига яраша қоида ва шартлари мавжуд. Ўша шартларга амал қилинсагина дуолар қабул бўлади. Дуо қабул бўлишининг баъзи шартларини келтириб ўтамиз.\nДуонинг ибодат эканлиги ҳадисларда айтилган. Инсон дуо қилар экан, ушбу ибодатни ҳам чин ихлос билан, Аллоҳ таолога бутун қалб қўри билан юзланиб, Унинг дуоларни қабул қилувчи Зот эканига ич-ичидан ишониб, ижобатни ҳам ёлғиз Унинг Ўзидан кутса, албатта, дуолари қабул бўлади.\n2. Аллоҳга муҳтожликни ҳис этиш.\nДуо қилаётган киши ўзини Аллоҳга муҳтож деб билмоғи, мусибатлардан қутқарувчи Унинг Ўзи эканлигига қалбидан ишониши керак. Ўзини Аллоҳдан беҳожат ҳисоблаб, шунчаки тил учида, наридан бери дуо қиладиганларнинг дуоси ҳеч қачон ижобат бўлмайди.\n3. Ҳаром луқмадан сақланиш.\nДуо қилувчи, аввало, ҳаром луқмадан узоқ бўлиши лозим. Чунки, ҳаром луқма дуо қилаётган шахс билан ижобатнинг ўртасида тўсиқ бўлиб қолади. Қолаверса, луқманинг ҳалол бўлиши бошқа ибодатларнинг қабул бўлишида ҳам энг зарур омиллардан ҳисобланади.\nЗеро, ҳадисда Пайғамбар алайҳиссалом: “Албатта, Аллоҳ покдир. У зот фақат пок нарсани қабул қилади. Пайғамбарларини нима нарсага буюрган бўлса, мўминларни ҳам шу нарсаларга буюргандир” дедиларда, қуйидаги оятларни ўқидилар: “Эй, имон келтирганлар! Аллоҳгагина ибодат қилувчи бўлсангиз, сизларга Биз ризқ қилиб берган покиза нарсалардан еб, Унга шукр қилингиз!”, “(Пайғамбарларимизга шундай дедик:) “Эй, пайғамбарлар! Пок (таом)лардан тановул қилингиз ва эзгу (иш) қилингиз!”. Кейин Пайғамбар алайҳиссалом узоқ сафарга чиқиб, сочлари тўзиб, уст-боши чанг бўлиб кетган бир одамни зикр қилдилар. “У одам қўлларини самога кўтариб: “Эй Роббим, эй Роббим” деб дуо қилади. Ваҳоланки унинг ейиши ҳаром, кийиши ҳаром, ўзи ҳам ҳаром билан озуқаланиб ўсган. Унинг дуоси қаердан ижобат бўлсин” дедилар.\nҲадисда Пайғамбар алайҳиссалом ундай одамнинг дуоси қабул бўлмаслигини билдиряптилар. Нега унинг дуоси ижобат бўлмайди? Ахир у зоҳирий сабабларни бажардику! Яъни, икки қўлини самога кўтарди. Чунки, Аллоҳ самодаги аршдан олий бўлган зотдир. Қўлларни юқорига кўтариш ижобат сабабларидан биридир. Кейин Аллоҳга Робб исми билан дуо қилди. Зеро, Қуръонда ҳам дуолар асосан Робб исми билан бошланади.\n“Эй, Раббимиз! Бу (коинот)ни беҳуда яратмагансан. Сен (айблардан) пок зотдирсан. Бас, бизни дўзах азобидан сақлагин!\nЭй, Раббимиз! Кимни Сен дўзахга киргизсанг, албатта, уни хор қилган бўласан. Золимларга эса ёрдамчилар йўқдир.\nЭй, Раббимиз! Биз “Раббингизга имон келтиринг!” деб, имонга чорлаган жарчини (Муҳаммадни) эшитдик ва дарҳол унга имон келтирдик.\nЭй, Раббимиз! Бизнинг гуноҳларимизни кечир, хатоларимизни ўчир ва бизларни солиҳ кишилар қаторида вафот эттир!\nЭй, Раббимиз! Яна бизларга (барча ўтган) пайғамбарларингга (уларнинг воситаси ила умматларига) ваъда қилган нарсаларингни (савоб ва ёрдамингни) ато эт ва бизларни қиёмат кунида шармисор қилмагин! Албатта, Сен ваъдага хилоф қилмагайсан”.\nБас, Парвардигорлари уларни (дуоларини) ижобат этиб, (деди:) “Албатта, Мен сизлардан амал қилувчининг – хоҳ эркак бўлсин ва хоҳ аёл бўлсин – амалини зое қилмасман” (Оли Имрон, 191-195).\nДемак, Аллоҳнинг Робб исми васила қилинса, дуонинг ижобатига тезроқ эришилар экан.\nҲадисдаги одам ҳам Аллоҳнинг ўша Робб исмини васила қилган эди. Қолаверса, у одам мусофир эди. Сафар ҳам ижобатнинг сабабларидан биридир. Зеро, сафардаги инсон ўзининг Аллоҳга муҳтожлигини муқим ҳолатидагидан кўра кўпроқ ҳис этади. Бундан ташқари у сочлари тўзиб, уст-бошлари чангга беланган ҳолатда эди. Бундай ҳолат ҳам дуонинг қабул бўлиш омилларидан саналади. Шунча сабабларни қилса ҳам нега унинг дуосини Пайғамбаримиз соллаллоҳу алайҳи васаллам қабул бўлмайди деяптилар? Чунки, унинг таоми ҳаром эди! Киядиган кийимларини ҳаромдан топган эди! Ёшлигидан ҳаром луқма еб улғайган эди! Шунинг учун Набий алайҳиссалом: “Унинг дуоси қаердан ижобат бўлсин” демоқдалар. Агар ўша одам дуо қилишнинг ҳамма шартларини адо этиш билан бир қаторда луқмаси ҳам ҳалол бўлганида эди, албатта, дуоси ижобат бўлган бўларди.\nБаъзида барча шартлар топилса ҳам дуо қабул бўлмаслиги мумкин. Албатта, Роббимиз ўзи биладиган ҳикматга кўра шундай бўлади. Эҳтимол, ўша дуо ижобат бўлишдан кўра бирорта каттароқ гуноҳга каффорат бўлар. Ёки бирор ёмонлик етишининг олдини олар. Ёхуд Аллоҳ таоло унинг ижобатини қиёмат кунига захира қилиб олиб қўяр. Чунки, дуо қилиб, дуоси қабул бўлмаган кишига Аллоҳ таоло икки ҳисса ажр беради-да! Бири дуо қилгани учун, иккинчиси ижобат бўлмаганига сабр қилгани учун.\n4. Дуонинг ижобатига шошилмаслик.\nИнсон дуо қилар экан, дуойим қабул бўлмаяпти деб шошқалоқлик қилмаслиги керак. Бу ҳам дуонинг қабул бўлмаслигига сабаб бўлади. Пайғамбар соллаллоҳу алайҳи васаллам шундай деганлар: “Дуонинг ижобатида шошқалоқлик қилмасангиз, албатта, у ижобат бўлади”. Шунда саҳобалар: “Шошқалоқлик қандай бўлади, эй Аллоҳнинг Расули?” дейишди. У зот: “Дуо қилувчининг “Дуо қилдим, дуо қилдим, дуо қилдим, қабул бўлмади” дейишидир” дедилар.\nДуонинг тез ижобат бўлишини кутиш бора-бора инсонни дуо қилишдан тўхтатиб қўйиши мумкин. Ваҳоланки, дуо қабул бўлмаган тақдирда ҳам у ибодат, Аллоҳга яқинлашиш, ажрнинг кўпайиши ҳисобланади. Шунинг учун инсон дуосининг қабул бўлишини Аллоҳдан сўраши, мабодо қабул бўлмаса ҳам дуонинг ибодат, ажрнинг кўпайиши, гуноҳнинг тўкилиши ва энг асосийси Аллоҳга яқинлашиш воситаси эканини ёдда тутиб доимо дуога ҳарис бўлиши керак.\n5. Қалб ҳозир бўлиши.\nИнсон дуо қилаётганда айтаётган сўзларини қалбидан ўтказиб, ҳушёр ҳолатда туриши ва ўша дуосининг қабул бўлишига ишониши лозим. Чунки, Аллоҳ таоло бепарво, ижобатига ишонмайдиган, ғафлат ҳолатидаги қалб соҳибининг дуоларини қабул қилмайди.\nМодомики, дуо ибодат экан, демак, у қиблага қараб адо этилмоғи лозим. Бу ҳам дуо қабул бўлишининг энг зурур омилларидан ҳисобланади.\n7. Таҳоратли ҳолда бўлиш.\nМодомики, дуо ибодат экан, демак, у таҳоратли ҳолда бажарилсагина кўзланган мақсадга эришилади.\nАллоҳ барчамизни дуолари қабул бўладиган бандаларидан қилсин. Омин!


ОАВ: Индонезияда 3 киши йўловчи лайнерида бомба ҳақида ҳазил қилгани учун қўлга олинди\n13:34 / 27.12.2015\nИндонезияда уч нафар эркак Купанг (Шарқий Кичик Зонд ороллари провинцияси маъмурий маркази)дан Жакартага парвоз қилаётган самолёт бортида бомба бўлиши мумкинлиги ҳақидаги сўзи учун қўлга олинди. Бу ҳақда якшанба, 27 декабрь куни Jakarta Globe газетаси маълум қилди.\nАсосий гумондор Энданг Эндри Сусанди ва унинг икки ҳамроҳи Batik Air компанияси лайнери бортида эканида хавфсизлик хизмати ходимлари унинг юклари орасидан шубҳали объектни топишади. Чамадон текшириб кўрилганида, самолётга олиб чиқиш тақиқланган ҳашаротларга қарши спрей топилади. Шунда ҳам Эндангга ўз жойини эгаллаб, Жакартага учишга ижозат берилади. У бўлса стюардесса билан ҳазиллашишга қарор қилиб: “Агарда менда бомба бўлганида, уни ҳам олиб кириш мумкин эмасмиди?” деб сўрайди. Шундан сўнг капитан полиция билан боғланади ва ҳазилкаш ҳамда унинг ҳамроҳларига қўлга олинади.\nПровинция ҳуқуқни муҳоафаза қилиш органлари раҳбарининг хабар беришича, асосий гумондор 15 йилгача қамоқ жазосига ҳукм қилиниши мумкин. Унинг сўзларига кўра, одамлар самолёт бортида, жамоат жойларида “бомба” сўзини ишлатиш жиддий жазога тортилишини тушуниб етишлари лозим.


Сергей Черепнин Beeline‘нинг молия директори лавозимини эгаллади » Ўзбекистон янгиликлари – Zamin.uz\nСергей Черепнин Beeline‘нинг молия директори лавозимини эгаллади\n07 сентябрь 2016, 13:13\nBeeline Сергей Черепнин молия директори лавозимига тайинлангани ҳақида хабар беради.\nВоқеани шарҳлар экан, Unitel МЧЖ бош директори Дмитрий Шуков шундай деди: “Digital-трансформация, тармоқларни кенгайтириш, LTE стандартини жорий қилиш ва навбатгаги технологик силжиш даврида молия дирекциясининг ўрни жуда муҳим. Шундай йирик лойиҳаларни амалга ошириш пухта ўйланган стратегияни талаб қилади ва Beeline инвестицион режасини бажариш билан боғлиқ. Ушбу даврда компаниянинг молия блокига Сергей каби малакали бошқарувчи бошчилик қилиши, Ўзбекистондаги VimpelCom учун катта муваффақият деб ҳисоблайман”.\n“Янги лавозимда ишга тушар эканман, Beeline бизнесига янги назар ва ғояларни олиб келишни мўлжалламоқдаман. Корхонанинг молиявий барқарориги, узоқ муддатли рeжалаштириш, фаолиятнинг янги йўналишларини, перспектив ечимлар ва инноваицияларни тўғри баҳолаш — компаниянинг муваффақиятли фаолияти ва ижобий мижозлар тажрибасининг гаровидир деб ҳисоблайман” – белгилади Сергей Черепнин.\nСергей Черепнин 1972 йил 19 феврал куни таваллуд топган. 1994 йилда Москва давлат Университети механика-математика факультетини аъло баҳолар билан тамомлади, 2003 йилда Москвадаги MBA Бизнес ва Иқдисот Америка институтининг (AIBEc) дипломини қўлга киритди.\n1995 йилдан 2000 йилга қадар Сергей консалтинг ва тижорат менежмент соҳаларида мутахассислашган бир неча компанияларда ишалаган. 2000-2006 йилларда VimpelCom ОАЖ молиявий блокида, Москва ҳудудий филиалининг молия директори, шунингдек Украинадаги Beeline‘да қатор раҳбарлик лавозимларни эгаллаб келган.\n2006 йилда Россиядаги Nokia Networks молия директори этиб тайинланди, 2007 йилда эса Nokia Siemens Networks (NSN) муҳим мижозларидан бири билан ишлаш бўйича молия директори бўлди. 2012 йилдан Озарбайжон, Беларус, Қозоғистон, Туркманистон, Ўзбекистон ва Украина мамлакатларини бирлаштирувчи ҳудуд бўйича NSN молия директори лавозимини эгаллади. 2014 йилнинг cентябр ойида Сергей Черепнин Россиядаги Nokia Networks бош директори лавозимини эгаллади.\nСергей оилали, икки нафар фарзанди бор. Фаол ҳаёт тарзини олиб боради, саёҳат қилишни ўзининг асосий хоббиси деб ҳисоблайди.\nТеглар: Beeline Сергей Черепнин директор лавозим\nЯнгиликлар » Технология » Сергей Черепнин Beeline‘нинг молия директори лавозимини эгаллади\n16:23 Ораз Абдуразаков – Beeline‘нинг ташқи алоқалари ва коммуникациялари директори\n15:15 Beeline Қорақалпоғистонда тармоқни кенгайтирмоқда\n12:53 Beeline Қорақалпоғистонда тармоқни кенгайтирмоқда\n15:13 Алексей Вельц Beeline‘нинг административ дирекциясига бошчилик қилди


Патронаж хизматидан аҳоли мамнун | Ўзбекистон "Адолат" социал-демократик партияси\n28 Февраль, 18:21 • Депутатлик гуруҳи, Фарғона вилояти, Янгиликлар • 240 марта кўрилди • Комментариев к записи Патронаж хизматидан аҳоли мамнун нет\nПоликлиникада шифокорларнинг беморларни тиббий кўрикдан ўтказиши учун барча шароитлар яратилган. Патронаж ҳамширалар уйма-уй юриб, аҳоли саломатлигини мунтазам назорат қилмоқда.\nЎзбекистон “Адолат” социал-демократик партияси депутатлик гуруҳлари аъзоларининг ҳудудлардаги ўрганишлари, аҳоли вакиллари билан амалий мулоқотлари жойларда тўпланиб қолган муаммоларни бартараф этишда муҳим омил бўлаётир. Одамларнинг ҳаётий эҳтиёжлари, истак ва хоҳишлари, муаммолар жойига бориб ўрганилаётгани аҳолининг депутатлар ва давлат ҳокимияти идораларига бўлган ишончини оширмоқда.\nФуқаролар, жумладан, ижтимоий ҳимояга муҳтож аҳолининг саломатлигини асраш, уларнинг ҳолидан мунтазам хабар олиш ҳамиша эътиборимиз марказида. Қўқон шаҳар 3-оилавий поликлиника ҳудудида 21 638 нафар аҳоли истиқомад қилади. Шундан жами 297 нафари ногирон ҳисобланиб, 67 нафарини болаликдан ногиронлар ташкил қилади.\nКуни кеча, Қўқон шаҳар прокурори катта ёрдамчиси Дилшодахон Усмонова, прокурор ёрдамчиси Муслимахон Расуловалар ҳамроҳлигида поликлиникамиз умумий амалиёт шифокорлари, турли мутахассислик врачлари, патронаж ҳамширалар билан биргаликда аҳоли хонадонларига ташриф буюрилди. Жумладан, 1996 йилда туғилган Мубинахон Асрорхўжаева, 1986 йилда туғилган Нозимахон Сотволдиева, 1982 йил туғилган Муаттар Алимова, 1968 йил туғилган Муҳаммаджон Мирмусаевлар хонадонида бўлиб, уларни тиббий кўрикдан ўтказдик. Аниқланган хасталиклар бўйича мутахассисларни жалб қилдик. Прокуратура вакиллари беморларнинг оила аъзолари билан суҳбатлашиб. Уларнинг муаммоларини ўрганишди. Ҳал этиш юзасидан чора-тадбирлар белгиланди – деди Қўқон шаҳар 3-оилавий поликлиника патронаж ҳамшираси, партия аъзоси Д.Жафарова.\n– Фарзандим туғма ногирон, — дейди Мубинахоннинг онаси Мухтасархон Асрорхўжаева. – Поликлиникамиз шифокорлари ҳамиша фарзандим саломатлигидан хабар олиб туришади. Бугунги ташриф чоғида қизим невропатолог кўригидан ўтди. Керакли тавсияларни олдик. Бундан, албатта, хурсандман.\nХонадонларда юриш чоғида фуқароларнинг бир қанча тиббий ва ижтимоий муаммолари ҳал бўлди.\nҚўқон шаҳар 3-оилавий поликлиника бош шифокори,\nПатронаж хизматидан аҳоли мамнун was last modified: Февраль 28th, 2018 by matbuot\n« Иқтисодиёт барқарорлигининг асосий омили – экспорт Танловнинг Тошкент вилояти ғолиби аниқланди »


МАКТАБ ТАЪЛИМИ РИВОЖИДА БАРЧАМИЗ МАСЪУЛМИЗ – Сирдарё вилояти касаба уюшмалари ташкилотлари бирлашмаси Кенгаши\nСирдарё вилоятида бу йил инвестиция, “Обод қишлоқ” ва “Обод маҳалла” дастурлари бўйича 35 та мактаблар таъмирланди. Шунингдек, 5 та янги мактаб биноси қурилиш ишлари якунига етказилмоқда. Вилоятдаги 303 та умумтаълим мактабларида янги ўқув йили бошланиши муносабати билан “Билимлар куни” нишонланди.\nДавлатимиз раҳбарининг “Мактаб таълимини ривожлантириш биз учун буюк ва умуммиллий мақсадга, умумхалқ ҳаракатига айланиши зарур” деган даъватлари шиорга айланди. Шу муносабат билан қатор ташкилот раҳбарлари, жумладан, вилоят касаба уюшмалари ташкилотлари бирлашмаси раиси Рустамбек Турсунмуродов ҳам ўзи таълим олган Сарбода туманидаги 6 – сонли умумтаълим мактабида бўлиб, ўқувчиларга “Мустақиллик дарси” ўтди.\nАйтиш мумкинки, президент ташаббуси билан таълим тизимида тарихий ўзгаришлар бошланди. Жумладан, 10- 11 синфлар тикланди, дарсликларнинг янги авлоди нашрдан чиқди, бошланғич синфлар учун беш кунлик ўқиш ҳафтасига ўтилди. Асосийси, ўқувчилар бўш вақтлари мазмунли ўтишини таъминлаш мақсадида “5 та ташаббус” жорий қилинди.\nМаърузачи шунингдек, сифатли таълим ва хордиқ учун касаба уюшмалари томонидан олиб борилаётган ишлар хусусида ҳам гапириб ўтди. Мактаб остонасига илк бора қадам қўйган жажжиларга Президент совғаси бўлган мактаб ўқув қуроллари топширилди. Шунингдек, ўтган ўқув йилида билим, спорт ва санъат йўналишларида иқтидорини намойиш этган фаол ўқувчиларга касаба уюшмалари китоблар жамланмаси, спорт формаларини тақдим этди.\nР.Турсунмуродов бошланган ўқув йили билан барчани табриклаб, ўқитувчиларга келажагимиз бўлган ёш авлод тарбиясида юрт, миллат тақдирига дахлдорлик ҳиссини шакллантиришдек масъулиятли фаолиятларига омад тилади.\n← МУСТАҚИЛЛИК БАЙРАМИГА БАҒИШЛАНДИ\nВИЛОЯТ ХОКИМИ ЧАРОСНИ ТАҚДИРЛАДИ →\n27/02/2020 sirdaryo САРҲИСОБ ҚИЛИНДИda fikr bildirishni o'chirish\nХОТИРА УЙҒОНСА ГЎЗАЛ\n07/05/2018 sirdaryo ХОТИРА УЙҒОНСА ГЎЗАЛda fikr bildirishni o'chirish\n13/06/2017 sirdaryo МАХСУДА – ЭНГ НАМУНАЛИ МАСЛАҲАТЧИda fikr bildirishni o'chirish


«Президент мамлакатдаги эпидемиологик вазиятни барқарорлаштиришга қаратилган қатор топшириқлар берди. Бугунги кунга келиб, топшириқ бажарилди. Айни пайтда мамлакатимизнинг барча ҳудудларида эпидемиологик вазият барқарорлашган. Бир кунда ўртача ўнга яқин коронавирус юқтириш ҳолатлари қайд этилиб, беморларнинг 98 фоиздан ортиғи тузалиб кетмоқда»\n, — деди вазир.\nУнга кўра, жорий йилнинг 24 январ куни бўлиб ўтган идоралараро комиссия йиғилишида карантин чораларини енгиллаштириш йўллари кўриб чиқилди ва тасдиқланди.\n«Мамлакатда барча чеклов чоралари бекор қилинди. Жаҳон соғлиқни сақлаш ташкилоти маълумотларига кўра, сўнгги бир ҳафта ичида дунё бўйлаб касалланиш 12 фоизга камайди. Бироқ Америка ва Африкада касаллик кучаймоқда. Айни пайтда дунёнинг 97 та давлатида касалланиш даражаси ошиб бормоқда»\n, — деди у.\nВазирнинг сўзларига кўра, сўнгги бир ҳафта ичида касалланиш Арманистонда 200 фоиз, Венгрияда 200 фоиздан ортиқ, Бирлашган Араб Амирликларида 55 фоиз, Японияда 54 фоиз, Сингапурда 37 фоиз, Исроилда 15 фоиз ва Туркияда 12 фоизга ошган.\n«Эпидемиологик вазиятни ҳар куни прогнозлаш ва баҳолаш мунтазам равишда давом эттирилмоқда. Вазият оғирлашганда ётоқхоналар, юқумли касалликлар шифохоналари, даволаниш учун маблағлар, дори-дармонлар ва тиббий буюмлар, шахсий ҳимоя воситалари КВИ билан касалланган беморларга тиббий ёрдам кўрсатишга тайёр», - деди Ажар Ғиният.\n#Тиббиёт #Ҳисобот #Жамият #ҚР Соғлиқни сақлаш вазирлиги


Антуан Гризманн - французларнинг ишончи ўзини оқлай оладими?\n17:50 / 09.06.2016\nЕвро-2016 ўйинлари арафасида турли тахминлар, фикрлар кўпайиб кетди. Футболчилар масаласида-ку, айтмаса ҳам бўлади. Анан шундай футболчилардан бири, Франция терма жамоаси ҳужумчиси Антуан Гризманндир.\nЧемпионлар Лигасининг финалидан сўнг Гризманни умуман тушуниб бўлмай қолди. Шу боис у Евро-2016 ни жуда тушкун кайфиятда бошламоқда. Ҳужумчининг топ-даражаси яна сўроқ остида турибди. Унинг бундан кейинги тақдирини терма жамоадаги ўйини ҳал этиб беради.\nЎтган ҳафта УЕФА Player Barometer – Евро-2016 нинг энг серғайрат футболчилари рўйхатини тақдим этди. Ҳисоблар шуни кўрсатмоқдаки, Криштиану ва Златан барчани ортда қолдирмоқда. Гризманн – бу рўйхатда 39-ўринда қайд этилган.\nБунинг тасдиғи сифатида ҳужумчининг сўнгги ойларда югуриш масофаси 0,5 километрга қисқартиргани билан изоҳлашмоқда.\nҲужумчининг яна бир муаммоси шундаки, у мураббий билан уйғунлаша олмаяпти. “Атлетико”нинг аксар ҳужумлари Антуаннинг зарбаси билан якунланади. Унга қанотлардан ёки марказий қисмдан тўп узатишади ва у ҳужумни қойилмақом этиб якунлайди. Аммо Дешамнинг тактикаси ўзгача.\nДидье Антуанни 4-3-3 схемасида қўллайди. Сабаби оддий: Антуан Гризманнинг тезкорлиги ва дриблинглари марказнинг тезкор алмашинувига сабаб бўлади.\nШу сабаб ҳам французларнинг ушбу ҳужумчисини зудлик билан ёмон кайфият таъсиридан чиқиб кетишига эришиш керак. Акс ҳолда Франция мушкул аҳволга тушиб қолиши мумкин.


Америкалик сенатор Трамп кейинги сайловларгача турмага ўтириши мумкинлигини айтди\n07:58 / 11.02.2019 16136\nАҚШ президенти Дональд Трамп 2020 йилда ўтадиган кейинги президент сайловларигача турмага ўтириши мумкин. Бундай фикрни Массачусетс штатидан сенатор-демократ ва президент лавозимига номзод Элизабет Уоррен айтиб ўтди.\n“Биз 2020 йилга келгунимизча, Дональд Трамп президент бўлмаслиги мумкин. Ҳақиқатда у ҳаттоки озод киши бўлмаслиги ҳам мумкин”, деб айтган Уоррен.\nСенаторнинг айтишича, Трамп ҳар куни ирқий ёки нафратни авж олдирувчи, “хунук” твитларни эълон қилади. Аёл сиёсатчи бошқа номзодларни “тузоққа тушмасликка” ва Трампнинг ҳар бир ҳаракатига эътибор бермасликка чақирган.\nТрамп кўп йиллар давомида Уорренни мазах қилиб, уни ҳиндулар маликаси ва Дисней мультфильмлари қаҳрамони Покахонтас номи билан атаб келган.\nҲиндистондаги парламент сайловлари инсоният тарихидаги энг йириги бўлади


Ўзбекистонда Миржалол Қосимов номидаги футбол мактаби очилади - BBC News O'zbek\n30 июн куни Ўзбекистонда миллий терма жамоа ва 'Бунёдкор' клуби Бош мураббийси, ўз вақтида мамлакатнинг юлдуз футболчиларидан бўлган Миржалол Қосимов номидаги футбол мактаби очилади.\nБу Ўзбекистонда машҳур футболчилар шарафига очилаётган илк мактаб бўлади.\nЎзбекистонлик фахрий футбол шарҳловчиси Ахбор Имомхўжаевнинг айтишича, бу қувончли воқеадир.\n"Биз Шўролар ҳокимияти даврида қўшни республикаларда буюк спортчилар хотирасига мактаблар очилишини катта хурсандчилик билан қарши олардик. Масалан, Озарбайжонда Гарри Каспаров шахмат мактаби, Ереванда бокс бўйича Жаҳон чемпиони Владимир Енгиборян мактаби, Каунасда баскетбол бўйича Арвидас Сабонис мактабининг очилишини...Ва ўзимизда, Ўзбекистонда қачон шунақанги мактаблар очиларкан, деб "болаларча" орзу билан юрардик", дейди у:\nАён бўлишича, бу каби ташаббус билан Андижон вилояти Избоскан тумани ҳокимияти ва маҳаллий болалар спорт мактаби раҳбарияти чиққан.\nВа Миржалол Қосимов номидаги футбол мактаби Избоскан тумани маркази Пайтук шаҳарчасида фаолият юрита бошлайди.\nАхбор Имомхўжаевнинг айтишича, мактаб 11 ёшдан 14 ёшгача бўлган ўғил болаларга мўлжалланган ва у ерда ўнлаб болалар текин таҳсил олишлари мумкин бўлади.\nЭртанги очилиш маросимида Миржалол Қосимов билан бирга асосий таркибнинг тўрт футболчиси ҳам иштирок этишлари кутилмоқда.\nУлар маҳаллий ёш футболчиларга мастер классдан сабоқ беришлари айтилади.\nЎзбекистон миллий терма жамоаси ва "Бунёдкор" клуби Бош мураббийси Миржалол Қосимов сўнгги янгиликдан хурсанд экани ва ўз номидаги футбол мактабидан вақти келиб яхши футболчилар етишиб чиқишига ишончи комил эканини айтади:\nМиржалол Қосимов ўзининг қойилмақом футболчилик маҳорати билан нафақат маҳаллий, балки хорижий футбол мухлислари орасида ҳам ўзига хос ном қозонган.\nУ футбол бўйича ўсмирлар ўртасида Жаҳон ва Оврўпо чемпиони.\nКатталар ўртасида XII Осиё Ўйинлари ғолиби.\nРоссия ва Ўзбекистон чемпиони. Ўзбекистонда Хизмат кўрсатган спортчи.\nҲозиги пайтда Миржалол Қосимов Ўзбекистон миллий терма жамоаси ва Тошкентнинг "Бунёдкор" клуби бош мураббийси.\nФахрий футбол шарҳловчиси Ахбор Имомхўжаев кейинчалик мамлакатнинг бошқа вилоят ва туманларида ҳам ўзбекистонлик бошқа футбол юлдузлари, дейлик, Биродар Абдураимов, Азамат Абдураимов, Игор Шквирин, Шуҳрат Мақсудовлар шарафига ҳам бошқа футбол мактаблари очилишига ишончи комиллигини айтади.\nАхбор Имомхўжаев бу каби мактабларнинг очилиши Ўзбекистон футболини ривожлантириш йўлида қўл урилаётган яхши тадбир эканини таъкидлайди.


Карантин даврида кўчага чиқиши тақиқланган кексалар пенсия учун банк олдида навбатда турибди\n16 апрел 2021, Тошкент вақти: 19:39\nХалқ банки Олмазор тумани филиали биноси олдида пенсионерлар навбатда турибди, 19 май, 2020\nCOVID-19 инфекциясидан ҳаётига таҳдид катта бўлган ва заруратсиз кўчага чиқиши тақиқланган пенсионерлар Халқ банкининг Тошкент шаҳридаги филиаллари олдида пенсиясини олиш учун тиқилинч навбатда турибди.\nБундай вазият банкнинг Олмазор тумани филиали биноси олдида 19 май куни суратга олинган видеода ҳам акс этган.\nХалқ банки раҳбариятига кўра, пенсия пулларини май бошидан пластик картага ўтказиб бериш тизими йўлга қўйилиши билан шундай навбатлар бошланган. Аммо, 14 кун ўтиб, пенсияни яна нақд пулда тўлаш тизимига ўтилгач, аҳвол оғирлашган.\nВидео муаллифининг Озодликка билдиришича, у 19 май куни Тошкент вақти билан соат 12 ларда Халқ банки Олмазор тумани филиали биноси олдида шу манзарага гувоҳ бўлган.\nВидеода кўплаб кексалар кўринади ва муаллифга кўра, улар пенсиясини олиш учун навбат кутиб турибди.\nВидеонинг муаллифи бундай деди:\n“Энг ёши 50 да бўлса керак, кўпчилиги 60 - 65 ёшларда. Карантин пайтида тиқилинч навбатда туришибди. Коронавирус шу катталаримиз учун хавфли, 80 фоиз ўлим билан тугаши мумкин, деб телевидениеда ваҳима қилиб ётишдику?! Нега булар кўчада, нега банкда навбатда турибди, нега банк бунга йўл қўйган? Ачиндим, бутун умри меҳнатда ўтган шу қарияларимизга!”\n"Карантин пайтида пенсионерлар Халқ банкида пенсия навбатда турибди"\nХалқ банкининг Олмазор тумани филиалидан воқеа гувоҳи кўтарган саволларга жавоб олишнинг имкони бўлмади.\nАммо, банкнинг Тошкент шаҳридаги бир неча филиалидан олинган жавобларга кўра, пенсионерлар навбатининг пайдо бўлиши пенсия пулларининг пластик картага ўтказилиши биланоқ бошланган.\n13 майдан пластик карта орқали пенсия тўлови бекор қилингач эса, аҳвол янада оғирлашган.\n“Ҳозир май ойидаги пенсиясини ололмаган пенсионерларимиз, агар узоқ кутолмаса, банкдан келиб олишлари мумкин бўлди. Уларга нақдлаштириб беряпмиз. Лекин, агар бироз кутиб турсалар, кассирларимиз уйига ҳам олиб бориб беради. Иккинчидан, пластикда қолиб кетган пенсиясини нақдлаштириш учун келганлар ҳам ҳам йиғилиб қоляпти”, деди банк филиалларидан бирининг ходими.\nШу йилнинг 14 апрелида, мамлакатда ҳануз амалда бўлган карантин чора-тадбирларига маcъул Ҳукумат махсус комиссияси карантин тартибини сақлаш мақсадида пенсия пулларини пластик картага ўтказишга қарор қилган ва кексаларга Humo карталари тарқатилган эди.\nБироқ 7−8 май кунлари Humo тўлов тизимида жиддий узилишлар рўй берди. Бундан ташқари, карантин пайтида кўчага чиқиши тақиқланган кексаларда пластик картадаги пулни нақдлаштириш муаммоси пайдо бўлди.\nНатижада, 13 май кунги селекторда президент Шавкат Мирзиёев пенсионерларнинг мурожаатларини ҳисобга олиб пенсия пулини, карантин қоидаларига тўлиқ амал қилган ҳолда, яна нақд пулда тарқатишга қарор қилинганини маълум қилди.\nХалқ банки матбуот котиби Юнус Бўроновнинг айтишича, 14 майдан пенсия пулини нақд шаклда уйга етказиб бериш амалиёти қайта йўлга қўйилган.\nАммо, шу кунда пенсионерларнинг пластик карталардаги пулини нақдлаштириши жараёнида шундай навбатлар юзага келмоқда.\nБанк масъулининг тан олишича, бу жараёнда кексаларнинг тиқилинч навбатлари олдини олиш мушкул бўлмоқда:\n“Кўпчилик пенсионерларимиз бир нарсани тушунмаяпти: фақат Халқ банкимас, барча тижорат банклари пластикдаги пенсия пулини фоизсиз нақдлаб беради. Лекин, улар фақат Халқ банкига боришяпти, бунинг устига эрталаб соат 8 – 9 орасида йиғилишади. Ойнинг бошида ҳақиқатан, шунақа навбатларни эплаб бўлмай қолди. Чунки, ҳаммасига бир вақтда пластикка пул тушди, эртасига нақдлаш учун ҳаммаси банкка йиғилди", деди Озодлик билан микрофонсиз суҳбатда Бўронов.\nМатбуот котиби, банк томонидан карантин қоидалари талабларига тўлиқ риоя қилинмоқда, деб таъкидлади:\n"Банк томонидан карантин пайтида масофа сақлаш учун огоҳлантириш чизиқлари қўйилган, ленталар тортилган. Ходимларга қатъий кўрсатма берилган. Лекин, энди одамлар масофа сақламагани учун шунақа тушунмовчликлар бўляпти”.\nЮнус Бўроновнинг қўшимча қилишича, 14 майдан бери мамлакат бўйлаб, 90 фоиз пенсионерларнинг пули қўлларига етказилган:\n“Олдинги маҳаллий ҳокимият билан тасдиқланган график асосида уйида тарқатиляпти. Штаб ташкил қилинган, мендаги охирги маълумотга кўра, 90 фоиздан ортиқ пенсия тарқатиб бўлинган аслида. Ҳозир сиз айтган Олмазордаги воқеа бўйича мен ҳайронман”.\nМатбуот котибининг қўшимча қилишича, банкда аҳолига пенсия тарқатиш билан шуғулланган 4 мингдан ортиқ сайёр кассир бор.\nПенсияни пластик картага ўтказиш тизими бошланиши билан кассирлар вақтинча ишсиз қолган ва уларни маҳаллаларда очилиши режаланган банк хизматлари марказларига ўтказиш режаланаётган эди.\nАммо, пенсия пулларини пластик картага тушириш амалиёти тўхташи билан, сайёр кассирлар яна аввалги ишига қайтарилмоқда.\nПенсионерларга тарқатилган 620 мингга яқин Humo банк карталари эса, карта эгалари истагига кўра, муомаладан чиқарилиб, қолган сумма нақдлаштириб берилмоқда.\n7 - 8 май кунлари Humo тўлов тизимида кузатилган узилишлар маош ва нафақаси Humo картасига ўтказилган ўзбекистонликлар, айниқса, пандемия даврида пенсиялари пластик карталарга ўтказилган пенсионерларни танг ҳолда қолдирганди.\nАҳолини мажбуран Humo картасига ўтказиш бу тўлов тизимини хусусийлаштиришга ҳозирлик сифатида кўрилмоқда\nПенсионерларга пенсия пулларини оладиган банкни танлаш имконияти берилади\nМаҳкумларга пенсия тайинлаш ва тўлаш тартиби ўзгарди\nОртиқча тўланган пенсия ва нафақалар бўйича қарзлардан воз кечилди


Навоий шаҳрида 5 қаватли турар жой ёнида 3 қаватли савдо-маиший объект қуришга расман рухсат берилган. Фикримизча, уни лойиҳалаштираётганда 2.07.01-03 ШНҚ «Шаҳарсозлик. Шаҳар ва қишлоқ аҳоли пунктлари ҳудудларини ривожлантириш ва қуришни режалаштириш»нинг 21 ва 26-бандлари нормаларига риоя этилмаган. Мазкур ҳужжатда 5 қаватли уйларнинг узун томонлари ўртасида камида 25–30 метрлик оралиқ масофага риоя этиш ва асосий яшаш хоналарига бегона назар тушмаслигини таъминлаш талаби баён этилган. Лойиҳага кўра балконларимиз ва қурилаётган бино ўртасидаги ажратилган қизил чизиққача масофа 14 метрни ва бино деворига қадар 19 метрни ташкил этади. Бунинг устига, қурилиш ишлари лойиҳани бузган ҳолда юритиляпти. Амалда бино майдони бизнинг уйимиз томонига қизил чизиққача узайтирилган ва ундан ташқарида бетон девор кўтарилган. Вилоят архитектура бошқармасига қилган қайта-қайта мурожаатларимизга аниқ тушунтириш ололмадик.\nАмалдаги қурилиш нормаларига риоя этиш талабларимиз қанчалик тўғри эканлигини билмоқчимиз. Биз мазкур вазиятда ўз ҳуқуқларимизни қандай ҳимоя қила оламиз?\n– Янги шаҳар ва қишлоқ аҳоли пунктларини лойиҳалаштириш ҳамда мавжудларини реконструкция қилиш норма ва қоидалари 2.07.01-03 ШНҚ «Шаҳарсозлик. Шаҳар ва қишлоқ аҳоли пунктлари ҳудудларини ривожлантириш ва қуришни режалаштириш»да (Давархитектқурилишқўм томонидан 23.12.2009 йилда 128-сон билан тасдиқланган) белгиланган.\nШНҚнинг 21.1-бандига кўра турар жой бинолари, турар жой ва жамоат бинолари, шунингдек ишлаб чиқариш бинолари орасидаги масофаларни инсоляция* ва ёритилганлик, асосий турар жой хоналари ва квартираларга қарашли ҳовличаларнинг бегона кўздан узоқлиги ҳисоб-китоблари асосида, шунингдек ёнғин хавфсизлиги талабларига мувофиқ қабул қилиш керак.\nКўп квартирали турар жой биноларининг узун томонлари ўртасидаги масофани (хоналарга бегоналарнинг кўзи тушмаслиги талабидан келиб чиқиб) қуйидагича белгилаш керак:\nбаландлиги 2–3 қават бўлган тураржой бинолари учун – камида 15 м;\n4–5 қаватли бинолар учун – камида 25–30 м;\nяшаш хоналари деразалари билан биргаликда ушбу биноларнинг узун томонлари ва қисқа ён томонлари ўртасида – камида 10 м.\n9 ва ундан кўп қаватли бинолар учун узун томонлар ўртасидаги масофалар камида 40–45 метрни, яшаш хоналари деразалари билан бирга ушбу биноларнинг қисқа ён томонлари ўртасида эса камида 20–25 метрни ташкил этиши керак.\nШНҚда шуниси ҳам қайд этилганки, реконструкцияда ва бошқа мураккаб шаҳарсозлик шароитларида инсоляция, ёритилганлик нормалари ва ёнғинга қарши талабларга риоя этилганда, шунингдек турар жойларнинг (хона ва ошхоналар) деразасига назар ташлашга йўл қўймаслик таъминланганда кўрсатилган масофалар қисқартирилиши мумкин.\nҲолбуки ШНҚга изоҳнинг 26-бандига кўра турар жой ва жамоат биноларини жойлаштирганда турар жой хоналари инсоляциясининг узлуксиз давомийлиги 22 мартдан 22 сентябргача бўлган даврда кунига камида 2,5 соатни, болалар муассасаларининг ухлаш, ўйин ва машғулотлар учун хоналарида 3 соатни ташкил этиши керак.\nХизмат кўрсатиш муассасалари ва корхоналари бинолари ва ер участкалари чегараларидан кўчаларнинг қизил чизиқлари ҳамда эшик ва деразалари бўлган бошқа биноларга бўлган масофалар ҳисоб-китоби ШНҚ 96-бандининг 19-жадвалига мувофиқ белгиланади.\nШуни ҳам таъкидлаш лозимки, турар жой, жамоат бинолари ва саноат корхоналарининг ёрдамчи бинолари ўртасида ёнғинга қарши масофаларга риоя этилиши керак, улар ШНҚга 1-иловага кўра белгиланади.\nЯнги савдо-маиший мажмуанинг қурилиши шаҳарсозлик норма ва қоидаларига мувофиқ амалга оширилиши керак. Унинг жойлаштирилиши қўшни уйда яшовчиларнинг ҳуқуқлари ва қонуний манфаатларини бузмаслиги керак. Номувофиқликлар аниқланганда сиз Навоий шаҳар ҳокимлигига ёзма ариза билан мурожаат қилиб, унда ҳуқуқбузарликлар далилларини баён этишга ҳақлисиз. Шаҳарсозлик кодексининг (ШК) 20-моддасига кўра вилоят ҳокимлиги ўз ҳудудида шаҳарсозлик фаолиятини, башарти бу фаолият ШК ва бошқа қонун ҳужжатлари талабларига мос келмаса, чеклаш, тўхтатиб қўйиш ёки тақиқлашга ваколатлидир. Бунда тадбиркорлик субъектининг фаолиятини чеклаш, тўхтатиб қўйиш ва тақиқлаш суд тартибида амалга оширилади.\nШунингдек сиз вилоят архитектура ва қурилиш бошқармасига мурожаат қилишингиз мумкин, у махсус ваколатли орган ҳисобланади ва шаҳарсозлик тўғрисидаги қонун ҳужжатларига риоя этилиши устидан назорат қилади (ШКнинг 22-моддаси). Унга берилган ваколатлар доирасида бошқарма тадбиркорлик субъектига бажариш мажбурий бўлган кўрсатмалар бериши мумкин. Тадбиркорлик субъекти учун шаҳарсозлик тўғрисидаги қонун ҳужжатларини бузиш мансабдор шахсларга ЭКИҲнинг 3 бараваридан 30 бараваригача миқдорда жарима солиш тарзидаги маъмурий жавобгарликка олиб келади (МЖТКнинг 99-моддаси).\n*Инсоляция (лотинча – in solo – қуёшга қўяман) – бинолар, иншоотлар ва улар ички хоналарининг қуёш нури билан ёритилганлик даражаси.


Маданиятли суҳбатнинг 12 қоидаси - 18 Февраля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 28.06.2022, 02:21\nГлавная » 2020 » Февраль » 18 » Маданиятли суҳбатнинг 12 қоидаси\nҲар қандай сўзлашувда қўл келувчи чиройли муомала қоидалари.\nҚуйида келтирилганларнинг барчасини инглиз юристи Метю Ҳейл 1692 йилдаёқ ўз ворисларига ёзиб қолдирган. Бу маслаҳатлар бугунги кунгача ўз долзарблигини заррача йўқотмаган.\n1. Ёлғон сўзламанг\nЁлғон — инсониятга қарши катта жиноятдир. Ҳақиқатсиз жамиятнинг хавфсизлиги кафолатланмаган. Ёлғон сўз гапирувчига зарар қилади: нафақат уятга қолдиради, балки кишида одат пайдо қилиб, ҳатто ўзи истаган вақтда ҳам рост сўзлашга қийнала бошлайди. Вақт ўтиши билан сўзловчи ўзининг ёлғон гапираётганини ҳам сезмай қолади.\n2. Қўлингиздан келмайдиган ишдан сўз очманг\nТилингиздан тасодифан асоссиз гап чиқиб кетувчи вазиятлардан узоқ туринг. Ишончингиз комил бўлмаган нарсаларга бошқаларни ишонтиришга уринманг. Ёки сўзлаётган гапларингиз шунчаки тахмин ёки шахсий фикрингизлигини очиқланг.\n3. Камгап бўлинг\nБекордан-бекорга орага суқилманг. Озроқ гапириш эвазига ўзгаларни тинглаш имкониятини яратинг ва янги билим, заковат ва малакага эга бўлинг.\n4. Вазмин бўлинг\nБаҳслар қайнаган вақтда бақира кўрманг, ўзингизни қўлга олинг. Рақибингизни баланд овоз билан эмас, соғлом ақл билан жим қилинг.\n5. Сўзловчининг гапини бўлманг\nИнсон сўзлаётганда ҳар не бўлса ҳам унинг гапини бўлманг. Охиригача тингланг. Шунда сиз уни яхшироқ тушунасиз ва нисбатан муносиброқ жавоб беришингиз мумкин бўлади.\n6. Сўзларингизни чамалаб боринг\nАввало ўйланг ёки сукут сақланг. Айтмоқчи бўлганларингизни маъносига эътибор қаратиб, ибораларингизни чамалаб олинг. Бемулоҳаза одамлар сўзлашни бошламагунларича ўйлашмайди. Ёки гапириб бўлгандан кейин ўйлашади.\n7. Ёқимсиз кишиларнинг камчиликларини кузатинг\nЎзига бино қўйган ва сурбет кишилар орасига тушиб қолсангиз, уларнинг камчиликларига эътиборингизни қаратинг ва эҳтиёт бўлинг. Шунда суҳбат давомида ҳам, умумий муомалада ҳам уларнинг хатоларидан қочишнинг уддасидан чиқа оласиз.\n8. Ўзингизни мақтаманг\nМақтанманг ва ўз-ўзингизни баҳоламанг. Сизни мақтовчи фақат сизнинг тилингиз бўлса, бу обрўйингиз ўта паст ва тезлик билан қулашда давом этаётганидан далолатдир.\n9. Инсонлар орқасидан салбий гаплар сўзламанг\nДаврангизда кимдир йўқ бўлса, унинг ортидан иложи борича фақат яхши сўзлар айтишга ҳаракат қилинг. Салбий мулоҳазаларга лойиқ бўлмаган кишилар ҳақида ҳеч қачон ёмон сўзламанг. Бу турдаги сўзлашувлар инсонга яхшироқ бўлишга ёки бошқаларни ҳимоя қилишга хизмат қилсагина истисно бўлиши мумкин.\n10. Нуқсонларни мазах қилманг\nИнсонларнинг туғма камчиликлари ҳақида ҳазил қилманг ва бундай ҳазилларга қўшилиб кулманг. Бу турдаги хатти-ҳаракат жуда ёмон таассурот қолдиради.\n11. Салбий мулоҳазалардан эҳтиёт бўлинг\nҲеч кимни танқид қилмасликка, таҳдид қилмасликка ва кимнингдир томонига қаҳрли сўзлар айтмасликка ҳаракат қилинг. Кишининг хатосини кўрсатишингиз керак бўлса, эшитувчи кишига нохуш бўлмаслиги учун уни маломат ва гинасиз айтиш йўлини топинг. Ваҳоланки бу каби таъналар ҳеч қачон фойда бермайди, аммо дилни оғритади ва катта эҳтимол билан инсонни сизга қарши қайрайди.\nАгар иккинчи шахс қизишиб кетиб сизнинг томонингизга номақбул сўзлар гапирса, яхшиси унга ачининг ва жаҳл отига минманг. Сукут ёки ўта боадаб жавоб бунга энг яхши реаксиядир. Улар ё шовқин солувчини юмшатиб афсусланишга мажбур қилади ёки унга жазога айланади. Ҳолат қандай тус олмасин, мулойимлик ва хушмуомалалик ўз асабларингизни асрашга ёрдам беради, шунингдек ақлли ва доно инсон сифатида қабул қилишларига сабаб бўлиб, обрўйингизни оширади.\nКатегория: Foydali maslahatlar / Полезны советы | Просмотров: 348 | Добавил: Sherlaruz.CoM | Рейтинг: 0.0/0\n>>> Озода Нурсаидова санъатга қайтмоқда\n>>> ЗАРИНА НИЗОМИДДИНОВА СОБИҚ ТУРМУШ ЎРТОҒИ ҲАҚИДАГИ ҲАҚИҚАТЛАРНИ СЎЗЛАДИ\nМуниса Ризаева пластик операциялари ҳақидаги ҳақиқатни ошкор қилди — видео\nВрачлар нега уйма уй гадойга ўхшаб юриши керак ? (видео)\nҚирғизистон Қозоғистонга 150 нафар ҳарбий хизматчи жўнатмоқчи\nUyushtirilgan Ishlar 1 Turk Kino O'zbek tilida 2005 Uzbekcha tarjima


«Хавфли созлама»: смартфондаги бу функцияни дарҳол ўчириб қўйинг! - Terabayt.Uz\nКиберхавфсизлик бўйича таниқли эксперт Зак Доффман «Forbes»да берилган мақоласида iPhone фойдаланувчилари эътиборини уларнинг смартфонига хавф туғдирувчи функцияга қаратди. Бу — Wi-Fi тармоқларига автоматик уланиш функцияси бўлиб, уни зудлик билан ўчириш лозим, деб ёзади Xabar.uz.\nСозламаларида автоматик уланиш ёқилган смартфонлар хакерларга оммавий умумфойдаланувдаги тармоқлар билан бир хил номдаги сохта уланиш нуқталари яратиш имконини беради. Оқибатда улар сиз фойдаланаётган трафикни тутиб олишлари ёки интернетга уланишингизни узиб, ўзларининг сохта уланиш нуқталарига йўналтиришлари мумкин.\nУмуман олганда, кўча-кўйда кўпчилик фойдаланадиган текин Wi-Fi’ларга уланишдан тийилган маъқул, ўрнига ўзингизнинг мобил интернетингизни ишлатинг — шуниси бехавотир, дея тавсия бермоқда Зак Доффман.\nДарвоқе, Wi-Fi тармоғига парол ўрнатиш тўғрисида ушбу мақоламиздан, унга QR-код орқали уланиш ҳақида мана бу мақоламиздан батафсил маълумот олиш мумкин. Шунингдек...\n#Apple #Apple iPhone #Smartfon #Wi-Fi #ахборот хавфсизлиги #интернет хавфсизлиги #кибер хавфсизлик #маслаҳат #смартфонлар #хавфсизлик #бепул Wi-Fi #онлайн хавфсизлик


Ишлаб чиқариш амалиёти - IF\n«Ижтимоий фикр» республика жамоатчилик фикрини ўрганиш Марказида Мирзо Улуғбек номидаги Ўзбекистон Миллий университетининг “Социология” ва “Ижтимоий иш” факультетлари 4-босқич талабалари ишлаб чиқариш амалиётини бошладилар.\nАмалиётлари давомида талабалар “Ижтимоий фикр” Марказининг профессионал фаолияти, хусусан, маълумотларни бевосита юзма-юз, телефон ва интернет сўровлари орқали тўплаш, уларни статистик қайта ишлаш ва таҳлил этиш, социологик тадқиқотларда ахборот технологияларини қўллаш, оммавий ахборот воситаларининг мониторинги контент-таҳлил тадқиқотлари, тадқиқотлар натижалари таҳлили ва таҳлилий ҳисоботларни тайёрлаш ишлари билан яқиндан танишадилар.\nШунингдек, амалиёт даврида Марказ томонидан ўтказиладиган жамоатчилик фикри сўровлари доирасида тадқиқотларнинг барча босқичларида талабаларнинг бевосита иштирокида интерфаол баҳслар ва чуқурлаштирилган машғулотлар ўтказиш кўзда тутилмоқда.\nТалабаларнинг ишлаб чиқариш амалиёти якунлари бўйича амалий фаолият натижаларини умумлаштириш ва фикр-мулоҳазалар билан ўртоқлашиш режалаштирилган.\n15 май куни Ўзкюдар университети (Истанбул, Туркия) «Социология» кафедраси томонидан ташкил этилган халқаро оила кунига бағишланган «Туркий макондаги оила институтининг долзарб муаммолари» мавзусида халқаро конференция бўлиб ўтди.\nХАЛҚАРО ОИЛА КУНИ\n2022 йилда Давлат ижтимоий буюртмаларини тақдим этиш учун танлов эълон қилинди.\nОлий Мажлис ҳузуридаги жамоат фонди “Аҳолига ислоҳотларнинг мазмун ва моҳиятини етказиш, уларнинг онги, маънавий-маърифий дунёқарашини ўзгартириш”мавзуида Давлат грантлари ажратиш учун 2-танловни ЭЪЛОН ҚИЛАДИ


Куни кеча тўйи бўлиб ўтган Шохрух ортиқча гап-сўзларга барҳам берди » PopCorn.uz - Шоу Бизнес олами хақиқати\nСана: 13.05.2016 4400\n12-май куни эстрадамиз юлдузларидан бири Шохрухнинг тўйи бўлиб ўтди. Тўй бошланишидан то ҳозирга қадар Шохрухнинг висол кечасига ташриф буюрган меҳмонлар яъни санъат аҳли ва яқинлари инстаграм ижтимоий тармоғидаги саҳифаларига фотосуратлар жойлашмоқда.\nБу хабарни эшитиб, фотосуратларни кўрган мухлислар ҳайратда қолишди. Улар изоҳларда “Шохрух уйланган эди-ку, фарзанди ҳам бор. Кимга уйланди, Нега яна уйланди?” деган саволлар билан мурожаат қила бошлашди. Ҳақиқатдан ҳам хонанда ўзининг инстаграмдаги саҳифасига ўғли ҳамда турмуш ўртоғи ва ўғи Исломнинг фотосуратларини тез-тез жойлаб борар эди.\nКўплаб баҳс-мулоҳазаларга сабаб бўлаётган бу воқеа юзусидан кўтарилаётган гап-сўзларга хонанда ойдинлик киритиб, саволларга жавоб берди.\n-2,5 йил аввал қонуний никоҳ ва ЗАГСдан ўтиб, кичкина байрам қилиб оила қурганман. Шу йиллар шароит бўлмагани учун тўй маросимини ўтказмадим. Кеча яқинар учун тўй ўтказдик. Ортиқча гап-сўзларга ҳожат йўқ – дея изоҳ қолдирди хонанда турмуш ўртоғи билан тушган фотосуратини инстаграм ижтимоий тармоғига жойлаб.\nБиз ҳам хонандага оилавий бахт тилаб қоламиз.